Galek z SaS vyzval premiéra, aby odvolal šéfa ÚRSO

Poslanec chce poukázať na závislé konanie Jahnátkovho úradu.

BRATISLAVA. K odvolaniu predsedu Úradu pre reguláciu sieťových odvetví (ÚRSO) Ľubomíra Jahnátka vyzval v utorok premiéra Petra Pellegriniho (Smer) opozičný poslanec Karol Galek (SaS). Chce poukázať na závislé konanie úradu a dať podnet na začatie konania o odvolaní súčasného predsedu ÚRSO. Podľa neho je to v záujme spotrebiteľov a nižších cien elektriny. "Na čele nezávislého úradu nemôže stáť osoba, ktorá koná na príkazy nejakých oligarchov alebo politikov a poškodzuje tak všetkých spotrebiteľov," povedal Galek. Poslanec za vládny Smer Maroš Kondrót predložil do parlamentu návrh zákona o regulácii v sieťových odvetviach. Podľa Galeka mal ním českému premiérovi Andrejovi Babišovi "prihrať úľavu sedem miliónov eur z platenia jednej z taríf v cene elektriny." Opozičný poslanec ďalej povedal, že rozprava k tomuto návrhu bude zrejme otvárať septembrovú schôdzu Národnej rady SR. Galek spomenul zverejnené vyjadrenia poslanca Kondróta v médiách, že mu to posunuli z Ministerstva hospodárstva (MH)SR, ale vypracovali odborníci z ÚRSO. "Ak je do toho ÚRSO namočené, ako tvrdí pán Kondrót, ak mu to naozaj posunulo MH SR a vypracovávali práve na ÚRSO, tak aj ten úrad, ktorý má fungovať nezávisle, musí za to niesť zodpovednosť a pán Jahnátek musí preč," konštatoval s tým, že návrh zákona je druhom čítaní a túto tému otvorí na rokovaní príslušného parlamentného výboru. Poslanec Galek zdôraznil, že ÚRSO je zo zákona povinný konať nezávisle. Zároveň pripomenul, že Jahnátek bol v minulosti kolega Babiša. Ľubomír Jahnátek zdôrazňuje, že nemá žiadnu vedomosť o konzultáciách expertov ÚRSO s poslancom Marošom Kondrótom (Smer) a nikdy nedopustí vznik akýchkoľvek nekalých výhod pre Andreja Babiša, ktorého osobne ani nepozná. Uviedol to v utorok hovorca úradu Radoslav Igaz v reakcii na vyjadrenia opozičného Galeka. "Predseda ÚRSO bude vždy chrániť záujmy zraniteľných odberateľov na Slovensku, na rozdiel od pána Galeka, napojeného na solárnu loby," konštatoval hovorca. Predseda Jahnátek odmieta pokusy poslanca Galeka, ktoré sú podľa šéfa úradu motivované politicky, najmä keď sú to podľa jeho slov ešte aj nezmysly po odbornej stránke. "V skutočnosti je to presne naopak, práve nová vyhláška ÚRSO v súlade s európskou legislatívou určila, že spoločnosť Duslo Šaľa už nebude, tak ako doteraz spĺňať kritériá požadovanej energetickej náročnosti. Pán Babiš už žiadnu zákonnú úľavu v budúcnosti nedostane," konštatoval hovorca.


Nový druh kraba dostal meno po postavách z Harryho Pottera

Po čarovných postavách pomenovali už aj osu, pavúka a dinosaura.

BRATISLAVA. Nemá v rukách čarovnú paličku, má však klepetá, malé oči, citlivé tykadlá a dlhé, štíhle nohy. Jeho identita bola tajomstvom až dvadsať rokov, aj preto dostal nový druh kraba meno Harryplax severus.  Svoje tajomstvo strážil podobne dlho ako profesor Severus Snape z kníh a filmov o Harrym Potterovi. Predstavili ho v odbornom časopise ZooKeys. Meno získal krab po jeho objaviteľovi Harrymu Conleymu a po knižných a filmových postavách Harrymu Potterovi a Severusovi Snapeovi. Conley objavil nový druh na pobreží Guamu pred dvadsiatimi rokmi, až teraz vedci zistili, že ide o doposiaľ nepoznaný rod aj druh morského kraba. H. severus je veľký len 7,9 milimetrov na 5,6 milimetrov a žije vo veľkých hĺbkach, čomu sa prispôsobila aj jeho stavba tela. Nejde však o prvý druh, ktorý nesie meno po čarovných postavách zo sveta Harryho Pottera. Vedci podobne pomenovali aj pavúka, osu či vyhynutý rod dinosaurov. DOI: 10.3897/zookeys.647.11455


Trinásť tipov a trikov pre Gmail, s ktorými ovládnete elektronickú poštu

BRATISLAVA. Napriek tomu, že Gmail dennodenne používajú na posielanie pošty milióny ľudí, nie všetci vedia, čo všetko sa s ním dá robiť. Množstvo dobrých funkcií sa pritom skrýva priamo pred očami. S nasledujúcimi tipmi a trikmi ovládnete prácu s elektronickou poštou vy a nie naopak. Možno pravidelne používate v Gmaili funkcie, kvôli ktorým musíte mnohokrát kliknúť myšou. Používaním klávesových skratiek si môžete výrazne uľahčiť prácu pri písaní emailov. Klávesové skratky si najprv musíte aktivovať. Po aktivácii budete mať k dispozícii budete niekoľko desiatok užitočných skratiek, ktoré vám ušetria množstvo času pri používaní Gmailu. Nemusíte sa naučiť hneď všetky, no stačí pár, aby ste si všetku prácu urýchlili. Prehľad skratiek si môžete vyvolať klávesovou kombináciou [Shift]+[?]. Ak počas dňa používate viacero účtov a unavuje vás neustále prepínanie, presmerujte si ich do jedného hlavného Gmailu, kde si poštu môžete oveľa jednoduchšie pretriediť. Odteraz sa vám vo vybranej schránke budú ukazovať správy z oboch účtov. Možno ste si všimli, že po odoslaní pošty sa vám objaví upozornenie Správa bola odoslaná a pri nej položky Späť a Zobraziť správu. Kliknutím na Späť odoslanie emailu zrušíte. Zväčša máte na zrušenie len pár sekúnd. Dobu môžete opäť zmeniť v nastaveniach. Emailová schránka nemusí mať len strohú bielu farbu. Ako pozadie si v Gmaili môžete zvoliť jednu z množstva fotografií, prípadne farebných schém. Ak potrebujete odoslať poštu v konkrétnom čase a nechcete na to zabudnúť, využite jednoduchý doplnok Boomerang for Gmail. Stačí, keď si ho nainštalujete do internetového prehliadača. Doplnok vám pri odosielaní správy dovolí nastaviť presný čas, v ktorom sa má pripravený email automaticky odoslať. Tam však schopnosti bezplatnej verzie doplnku nekončia. Ak napríklad posielate dôležitý email, na ktorý potrebujete do určitého času odpoveď od príjemcu, Boomerang vám dovolí nastaviť si pripomienku. Doplnok môže aj zapauzovať Gmail, aby vám dočasne nechodila žiadna pošta. Aliasy sú užitočný nástroj, ktorým môžete upratať a zoradiť svoju prijatú poštu. Stačí vložiť znamienko plus a konkrétne slovo do vašej adresy. Napriek tomu, že na pohľad adresu zmeníte, správy vám budú chodiť na rovnaké miesto. Povedzme, že máte adresu v tvare vašemeno@gmail.com. Ak adresu upravíte do tvaru vasemeno+praca@gmail.com, môžete ju využívať pre pracovné úlohy. Ak ju upravíte do tvaru vasemeno+konicek@gmail.com, môžete adresu zas použiť na stránkach, ktoré sa týkajú vašich záľub. Správy, ktoré budete takto prijímať, môžete následne rozdeliť podľa štítkov, hviezdičiek, preposielať ďalej a podobne. Gmail môže mať v hlavnom okne hneď niekoľko záložiek, do ktorých rozdeľuje prijatú poštu, napríklad Hlavné, Siete, Reklamy a podobne. Ak sa nechcete preklikávať medzi záložkami, stačí ich vypnúť. Ak ste si nastavili import správ z iných mailov či používate aliasy a chcete v nich mať prehľad, vytvorte si farebné štítky napríklad pre faktúry, kolegov, koníčky a podobne. Štítky sú čosi ako priečinky v počítači, akurát jedným štítkom môžete označiť viacero emailov naraz. Štítok sa potom zobrazí pri predmete správy. Ďalšou možnosťou, ako roztriediť poštu, je využívať hviezdičky. Zapnutá ikonka pri správe znamená, že email je dôležitý. V základnom nastavení sú zapnuté iba zlaté hviezdičky, no nemusíte zostať iba pri nich. Ak sa vám miešajú prečítané a neprečítané správy a chcete mať v nich väčší prehľad, môžete si poštu usporiadať podľa vašej potreby. Ocitli ste sa v skupinovom emaili, do ktorého neustále niekto píše, no vás sa už netýka? Môžete využiť funkciu Ignorovať, ktorá správy nezmaže, len sa už ďalšie nové nebudú zobrazovať v doručenej pošte. Ak odosielate obrázok a chcete, aby ho príjemca určite videl, neposielajte ho ako prílohu. Môžete ho umiestniť priamo do tela správy. V každom prípade sa vaša fotografia zobrazí v odoslanom emaili a príjemca ju uvidí. Ak máte podozrenie, že sa niekto dostal k vašej pošte, Gmail má jednoduchý nástroj, ktorým to môžete zistiť.


Petržalka zmodernizuje zastávky MHD pri železničnej stanici

Celkové náklady sa odhadujú na 447.125 eur.

BRATISLAVA. Mesto Bratislava plánuje prostredníctvom projektu Clean Mobility, v rámci programu cezhraničnej spolupráce Interreg V-A Slovensko - Rakúsko, modernizovať MHD zastávky Železničná stanica (ŽST) Petržalka na Panónskej ceste. Celkové náklady sa odhadujú na 447.125 eur, pričom spolufinancovanie zo strany mesta má byť 22.356 eur. Počíta s tým zámer, o ktorom budú rokovať a schvaľovať ho vo štvrtok (26. 9.) bratislavskí mestskí poslanci. Zastávky ŽST Petržalka na Panónskej majú mať po modernizácií prístrešky, elektronické informačné panely s informáciami o aktuálnych odchodoch spojov, informačné displeje s technológiou e-papiera na zobrazenie napríklad cestovných poriadkov. Taktiež automaty na predaj cestovných lístkov, lavičky, odpadkové koše, bezbariérový prístup, cyklostojany či cykloklietky s kamerovým systémom. Rovnako aj priechod pre cyklistov, upravený stredový deliaci ostrovček a realizovať sa majú aj sadové úpravy. Bratislavskí mestskí poslanci majú aktuálne k projektu na stole materiál. Schvaľovať majú jeho realizáciu a vyjadria sa aj k zabezpečeniu finančných prostriedkov či spolufinancovaniu projektu zo strany mesta. Celkové náklady projekty majú byť 447.125 eur s DPH. "Uvedená suma je v plnej výške oprávneným výdavkom, z ktorého 85 percent vo výške 380.056 eur bude financovaných z Európskeho fondu regionálneho rozvoja, desať percent vo výške 44.712 eur spolufinancovaných zo strany štátu a päť percent vo výške 22.356 eur spolufinancovaných mestom," priblížila bratislavská samospráva v dôvodovej správe. Realizácia projektu sa očakáva od januára 2020 do konca roka 2022. "Vedúci partner projektu Regionalmanagement Burgenland podal 27. júna žiadosť o nenávratný finančný príspevok (NFP) pre projekt Clean Mobility. Schvaľovanie žiadosti bude v októbri na Monitorovacom výbore SK-AT. V súčasnosti sa realizujú práce v spolupráci s útvarom hlavnej architektky na projektovej dokumentácii k žiadosti o ohlášku na drobné stavebné práce. Projekt bude realizovaný na pozemkoch mesta Bratislava. Výber zhotoviteľa stavby bude až po podpísaní zmluvy o NFP," spresnilo mesto. Modernizácia MHD zastávok ŽST Petržalka bola určená preto, lebo je tam možný prestup medzi železničnou dopravou a MHD. Medzi ŽST Petržalka a rakúskou Viedňou je zároveň priame železničné spojenie cez rakúske Kittsee. Zastávky budú modernizované podľa štandardov Integrovaného dopravného systému v Bratislavskom kraji (IDS BK) a po realizácii prác budú slúžiť ako modelové zastávky pre podobné lokality. "Vďaka novým prvkom, ako elektronické informačné tabule alebo elektronické cestovné poriadky, budú zmodernizované zastávky prínosom ako pre domácich, tak aj pre zahraničných cestujúcich," píše sa v popisu a cieľoch projektu. V roku 2018 boli inštitúcie, samosprávy a samosprávne kraje oslovené zo strany prihraničných spolkových krajín v Rakúsku s návrhom na spoluprácu v novom projekte s názvom Clean Mobility v rámci Programu cezhraničnej spolupráce Interreg V-A Slovensko - Rakúsko. Iniciatíva vznikla v rámci platformy vytvorenej vďaka projektu Baum2020. Cieľom projektu je skvalitnenie služieb vo verejnej doprave v prihraničnom regióne.


Doprava v Bratislave je ochromená, môže za to lejak

BRATISLAVA. Doprava v Bratislave je ochromená, dôvodom je silný dážď. Ten spôsobil, že ľudia presadli do áut. Uviedol to Dopravný podnik Bratislava (DPB) na sociálnej sieti. Ako pre agentúru SITA potvrdila hovorkyňa DPB Adriana Volfová, dispečing zaznamenal meškania liniek mestskej hromadnej dopravy (MHD) v centrálnej oblasti do 10 minút a na príjazdových cestách smerom do centra približne 20 až 30 minút. Za zápchy môže komfortnosť ľudí a ich tendencia presadnúť počas daždivého počasia do áut. "Spočítajte si, v koľkých autách sedí iba jeden človek, vynásobte plochou osem metrov štvorcových a minútami zdržania. Výsledkom je cena za slobodu používania individuálnej dopravy," uviedli na sociálnej sieti.


Británia podľa ministra Hunta podporí dohodu, ak nebude obsahovať írsku poistku

Hunt sa nachádza na medzinárodnej konferencii vo Varšave.

VARŠAVA. Britskí zákonodarcovia určite podporia predloženú dohodu o brexite s EÚ, ak jej súčasťou nebude tzv. poistka - kontroverzné opatrenia týkajúce sa štátnych hraníc s Írskom. V rozhovore pre poľský denník Gazeta Wyborcza to uviedol britský minister zahraničných vecí Jeremy Hunt. "Súhlasím s tým, že v decembri bolo ťažké nájsť riešenie. Teraz je však jasné, že parlament podporí 'rozvodovú dohodu' v súčasnej podobe s výnimkou poistky," povedal Hunt v rozhovore, ktorý denník uverejnil vo štvrtok. Hunt sa momentálne nachádza na medzinárodnej konferencii vo Varšave, ktorá sa začala v stredu, pripomenula agentúra Reuters. "Ak zmeníme jednu vec - zmienený (colný) vstup (do krajiny), ktorý môže potenciálne zablokovať Spojené kráľovstvo v colnej únii bez možnosti odísť - zvyšná časť dohody získa podporu," povedal Hunt. Minister zároveň dodal, že odložiť proces brexitu, teda vystúpenie Británie z EÚ, bez žiadnej dohody by bolo "nezmyselné". V januári predseda Európskej rady Donald Tusk povedal, že pre britských politikov, ktorí robili kampaň za brexit bez nejakého plánu na jeho riadené, bezpečné uskutočnenie, existuje "v pekle špeciálne miesto". Hunt sa zas domnieva, že v nebi existuje špeciálne miesto pre tých, čo rešpektujú demokraciu. "Brexit bol pre nás doteraz najväčšou skúškou demokracie," dodal v tejto súvislosti pre Gazetu Wyborczu. Poslanci Dolnej snemovne britského parlamentu budú vo štvrtok hlasovať o brexitovej stratégii pre prípad, že nedôjde k dohode s Európskou úniou. Británia má euroblok opustiť 29. marca.


Rakúsky návrh na zníženie prídavkov je podľa Richtera neprípustný

Rakúsko chce presadiť nižšie rodinné prídavky na deti žijúce v zahraničí.

BRATISLAVA. Rakúsky návrh zákona o zavedení nižších rodinných prídavkov na deti žijúce v zahraničí je podľa ministra práce Jána Richtera neprijateľný. Preto chce túto tému otvoriť aj na najbližšom rokovaní ministerskej rady krajín Európskej únie (EÚ). "Nie je to otázka, ktorá vznikla z večera do rána. My sme o tejto problematike hovorili na ministerských radách. Ja si myslím, že je začiatkom konca Európskej únie, ak sa začneme deliť. Ak jednotlivé krajiny budú ponúkať riešenia, ktoré sú individuálne pre nich výhodné," vyhlásil vo štvrtok (3.5.) počas výjazdového rokovania vlády vo Vranove nad Topľou Richter. Upozornil na to, že všetci ako občania EÚ majú rovnaké práva. "Máme voľný pohyb tovaru, voľný pohyb osôb. Naši občania, ktorí trvalo a legálne pracujú v Rakúsku, odvádzajú také isté odvody ako domáci, preto z toho titulu im prináležia všetky benefity ako Rakúšanom. To znamená, dnes robiť rozdiely, že budeme indexovať nákladovosť na Slovensku a v Rakúsku, to je absolútne neprípustné. Myslím si, že to je veľmi vážny rozkol, ktorý by mohol v EÚ nastať," tvrdí Richter. Podľa neho je ale dôležité, že voči tomuto kroku Rakúska sa postavili viaceré krajiny. "Je dôležité, že V4 drží pohromade, baltské krajiny, pridali sa k nám Belgičania, Španieli, Portugalci, Taliani. Pri takomto nesúhlase takéhoto počtu krajín EÚ si myslím, že nie je možné, aby táto otázka prešla. Som rád, že sa tým zaoberá aj Európsky parlament a na najbližšej rade ministrov sa budeme touto otázkou zaoberať," avizoval Richter. Rakúska vláda predstavila návrh zákona, ktorým sa majú rodinné prídavky pre rodičov pracujúcich v Rakúsku s platnosťou od roku 2019 prispôsobiť výške životných nákladov v domovských krajinách. Tamojšia vláda očakáva, že tým ušetrí viac než 100 miliónov eur.


Vodič zrazil motocyklistu a šiel ďalej, zachytila to kamera

Polícia sa venuje nehode, ktorá sa stala v Bratislave.

BRATISLAVA. Vo štvrtok ráno vodič v bratislavskej mestskej časti Karlova Ves zrazil motocyklistu pri obchádzaní sprava. Motocyklista šiel blízko pri prerušovanej čiare a vodič sa chcel pred neho zaradiť. Po zrážke vodič pokračoval v ceste ďalej a za zákrutou spomalil. Nie je jasné, či zranenému vôbec prišiel na pomoc. Všetko zachytila kamera v aute, ktoré šlo za motocyklistom. Video zverejnila facebooková skupina MOTORKARI - BIKERS. Totožnosť vodiča je známa, po príchode hliadky mu zadržali vodičský preukaz. Polícia prípad preveruje. Kamerový záznam by mohol poslúžiť ako dôkaz. Stačí ak sa niekto zaručí, že všetko sa odohralo tak, ako je to na zábere. "V takom prípade je to ekvivalentom výpovede svedka," povedal dopravný analytik Jozef Drahovský. Zo záznamu je podľa neho vidieť, že auto v končiacom autobusovom pruhu náhle zvýšilo rýchlosť, aby sa zaradilo pred auto v pravom pruhu. Vodič namiesto obvyklého zaradenia sa však ďalej zvyšoval rýchlosť a pri predchádzaní motocykla ignoroval zákaz predchádzania po ľavej strane. „Pokuta za nedodržanie §15 o predchádzaní je v tomto prípade zanedbateľná. Rozhoduje spôsobenie dopravnej nehody a vodič môže byť tresne stíhaný za útek z miesta nehody a za neposkytnutie pomoci,“ povedal Drahovský. "Vec je v štádiu šetrenia, v závislosti od rozsahu zranení poškodeného muža bude následne zabezpečený ďalší postup," povedal hovorca bratislavskej krajskej polície Michal Szeiff.


Nemeckej skupine Scooter hrozí trest za vystúpenie na Kryme

Ukrajinské úrady začali voči kapele vyšetrovanie.

SEVASTOPOL. Vystúpenie nemeckej technopopovej skupiny Scooter na polostrove Krym, anektovanom v roku 2014 Ruskom, bude mať právnu dohru. Ukrajinské úrady totiž začali voči kapele vyšetrovanie a požiadali nemeckú stranu o poskytnutie právnej pomoci pri výsluchu jej členov, uviedla agentúra UNIAN s odvolaním na prokuratúru pre Krym. Hudobníkom by mohlo hroziť až osemročné väzenie. Ukrajinský veľvyslanec v Nemecku Andrij Meľnyk v rozhovore pre médiá skupiny Funke povedal, že nezákonný vstup na anektovaný Krym je "zločin so závažnými právnymi dôsledkami". Zároveň potvrdil začatie trestného konania. "Toto nie je triviálna záležitosť, ale závažný priestupok, ktorý sa trestá na celom svete," konštatoval Meľnyk, citovaný agentúrou DPA. Ukrajina považuje cesty na Krym cez Rusko, ako to urobila kapela Scooter, za nelegálne prekročenie svojich hraníc. Na svoje územie tiež nepúšťa umelcov, ktorí na Kryme vystúpili od jeho pripojenia k Rusku na základe sporného referenda. V máji tohto roku sa z tohto dôvodu nemohla zúčastniť Eurovíznej pesničkovej súťaže konanej v Kyjeve ruská speváčka Julia Samojlovová. Skupina Scooter bola v piatok večer headlinerom obľúbeného hudobného festivalu ZBFest, ktorý sa uskutočnil v meste Balaklava. Frontman kapely H.P. Baxxter sa s publikom podľa ruskej agentúry RIA Novosti rozlúčil slovami "Ďakujem Krym, uvidíme sa nabudúce". Kapela Scooter vznikla v roku 1993. Vo vyše 50 krajinách predala viac ako 30 miliónov nosičov a získala viac ako 80 zlatých a platinových platní. V prvej desiatke mala 23 hitov, čo sa od vzniku hitparád v Nemecku v roku 1956 nikomu nepodarilo.


LONDÝN. Británia uviedla do obehu novú jednolibrovú mincu. Je tenšia, ľahšia a o niečo väčšia ako doterajšia minca a predovšetkým "bezpečnejšia". Obsahuje totiž veľa prvkov, ktoré by mali zabrániť jej falšovaniu. Ide pritom o prvú výmenu librovej mince od jej uvedenia do obehu v roku 1983. Nová minca nie je okrúhla, ale má 12 hrán a okrem portrétu kráľovnej Alžbety II na jednej strane sú na nej symboly Anglicka, Škótska, Walesu a Severného Írska na strane druhej. Obsahuje množstvo bezpečnostných prvkov, napríklad mikroskopické písmo na vonkajšom okraji čelnej strany a tiež hologram, ktorý sa doteraz používal len pri papierových bankovkách. Symbol libry Ł sa pri pohľade z iného uhlu zmení na číslo 1. Britské ministerstvo financií v tejto súvislosti uviedlo, že nová bimetalová librová minca je "najbezpečnejšou mincou na svete". Približne 3 % doterajších librových mincí sú totiž falzifikáty. "Staré" a nové mince budú spoločne v obehu zhruba šesť mesiacov, presnejšie do 15. októbra. Dovtedy musia staré mince ľudia buď minúť, alebo vymeniť v banke. Nová librová minca má rovnaký tvar ako populárna trojpencová minca, ktorá bola uvedená do obehu v roku 1937 a stiahnutá v roku 1971. Bimetalové librové mince vyrazila mincovňa Royal Mint v Llantrisante v južnom Walese. Británia sa na výmenu librovej mince pripravovala niekoľko rokov. Výmena totiž neznamená len zmenu podoby, ale musia sa jej prispôsobiť aj automaty na mince, čo môže napríklad v prípade parkovacích automatov spôsobiť mnohé komplikácie. Vydavateľ platobných kariet Mastercard odhaduje, že Briti pre výmenu librovej mince utrpia straty vo výške približne 1,1 miliardy libier (1,27 miliardy eur) v podobe zabudnutých mincí v prasiatkach, džbánoch a iných "úkrytoch".


V korupčnom procese v Ríme usvedčili vyše 40 osôb

Nikoho z obžalovaných sa však nepodarilo usvedčiť zo spolčenia na mafiánsky spôsob.

RÍM. Súd v Ríme uznal vo štvrtok za vinných vyše 40 osôb, ktoré boli obvinené z členstva v zločineckej skupine využívajúcej systém provízií a zastrašovania na získanie verejných zákaziek v talianskej metropole. Nikoho z obžalovaných sa však nepodarilo usvedčiť zo spolčenia na mafiánsky spôsob, čo je významným úderom pre prokuratúru. V rozsiahlej korupčnej kauze, známej ako "Mafia Capitale", bolo postavených pred súd celkove 46 regionálnych politikov, podnikateľov a sprostredkovateľov, ktorí si údajne v Ríme dlhodobo udržiavali kontrolu nad verejnými službami, ako je odvoz odpadu, údržba parkov či zabezpečenie ubytovania pre utečencov. Najvyšší trest - 20 rokov odňatia slobody - si má odpykať údajný vodca rímskeho podsvetia Massimo Carminati, charakterizovaný agentúrou DPA ako "jednooký bývalý neofašistický terorista". Predmetné obvinenia sa týkajú obdobia pred nástupom terajšej starostky Ríma Virginie Raggiovej, ktorá bola prítomná pri vynášaní rozsudkov. Tie sú zatiaľ neprávoplatné a obžalovaní sa môžu proti nim odvolať. Aktivity siete mali prekvitať počas mandátu bývalého rímskeho starostu Gianniho Alemanna. Gangstri v súčinnosti s miestnymi politikmi údajne odčerpávali finančné zdroje určené na sociálnu pomoc pre migrantov, ako aj na komunálne služby v Ríme a okolitom regióne Lazio.


Fico a Danko obhajujú nevyhostenie ruských diplomatov

Expremiér a šéf SNS to oznámili po rokovaní koaličnej rady.

BRATISLAVA. Bývalý premiér Robert Fico po rokovaní koaličnej rady obhajoval, že Slovensko nevyhostilo žiadneho ruského diplomata. Predseda SNS a šéf parlamentu Andrej Danko s ním súhlasil. Veľkej Británii odkázal, že má ešte veľa "domácich úloh" v súvislosti s odchodom Európskej únii. "Rusko potrebujeme," povedal Andrej Danko. Danko vyzval na zachovanie zdravého rozumu a pripomenul, že on má k Rusku veľmi blízky vzťah. Takisto vyzval spoločnosť na to, aby ich netlačila do „hurá systému“. Dodal, že Veľká Británia „nás hodila cez palubu“ a teraz od nás žiada solidaritu. Rozsah vyšetrovania v prípade otravy bývalého dvojitého ruského špióna Sergeja Skripaľa a jeho dcéry Julie v britskom mestečku Salisbury sovietskou nervovoparalytickou látkou novičok „nás netlačí k tomu, aby sme konali tak, ako nás niektorí tlačíte,“ povedal Danko. Je podľa neho nešťastné, aby nás iné krajiny posudzovali na základe toho, koľko pracovníkov ruského veľvyslanectva vyhostíme. "Zachovajme si svoj zdravý rozum a svoju vlastnú zahraničnú politiku. My nie sme gubernia, my sme samostatný štát!" povedal Danko. Slovenská republika sa zatiaľ k iným krajinám EÚ nepripojila a predseda parlamentu privítal prístup nášho ministerstva zahraničných vecí. "Oceňujem, že sme jeden z 12 štátov, ktoré vážne analyzujú situáciu a že sme nenastolili hurá systém, ktorý zvolili určité štáty bez toho, aby mali argumenty a dôkazy, čo sa vlastne v Spojenom kráľovstve stalo. Nie je šťastným riešením, aby nás ostatné štáty posudzovali podľa toho, koľko diplomatov vyhostíme," skonštatoval Danko. Fico argumentoval tým, že Slovensko sa vždy správalo suverénne aj solidárne – napríklad v prípade reverzného toku na Ukrajinu alebo sankcií proti Rusku. „Ak bolo treba poslať plyn, tak sme to urobili, hoci sme boli medzi dvoma mlynskými kameňmi,“ pokračoval predseda Smeru. V tomto prípade necíti jednotu EÚ, jedna časť má nejaký názor, druhá časť iný. „Nebuďme ako barani. Ak nám predložia dôkazy, nie nejaké obrázky, tak sa možno k tomu nejako postavíme. Ale odmietam rozbíjať priateľské vzťahy s Ruskom len preto, že si to želá niekto iný,“ pokračoval Fico. Požiadavku Veľkej Británie, aby sa spojenci pridali k vyhosteniu ruských špiónov požívajúcich diplomatické krytie, považuje za drzú. Vyhostenie považuje za krajné riešenie. Ďalšie argumenty boli, že sme na Moskvu naviazaní aj pre odber ropy a plynu. Preto nám na tejto krajine musí záležať. Šéfovia vládnych strán tiež oznámili, že koalícia pripravuje veľký sociálny balík. Už po Veľkej noci sa v tejto súvislosti uskutoční stretnutie s ministrom financií Petrom Kažimírom. Oznámil Fico. Konkrétnosti k balíku nepovedal. Podľa Fica sa väčšina opatrení bude realizovať v roku 2019. Krajine sa darí, a preto aj v tomto duchu bude sociálny balík. "Budeme na ňom intenzívne pracovať, aby všetko bolo pripravené k 1. januáru 2019," uviedol a dodal, že k balíčku je potrebné prijať viaceré legislatívne zmeny. "Chcem ako predseda najsilnejšej vládnej strany podporovať Petra Pellegriniho a chcem vnášať do vlády silný sociálny rozmer a stabilitu," povedal a dodal, že rovnako od SNS očakáva, že bude prinášať národné témy a Most-Híd témy národnostných menšín. "Keď sa krajine darí, treba ľuďom niečo dať," povedal Fico na margo dobrých hospodárskych výsledkov, ktoré Slovensko má. "Pokiaľ ide o deficit na rok 2019, môžem povedať, že pôjde dole," uviedol a dodal, že gro sociálneho balíka bude výrazné zvyšovanie minimálnej mzdy či zvyšovanie platov v štátnej správe. Podpredseda parlamentu a predseda Mosta-Híd Béla Bugár priznal, že predčasné voľby, o ktorých Most-Híd hovoril ako o jedinom možnom riešení politickej krízy, by neboli dobrým riešením. "Prešli sme skúškou demokracie. Neviem, či ňou prešla aj opozícia," vyhlásil Bugár, podľa ktorého opozícia "kydala špinu na hlavu vládnej koalície". "Vládna koalícia ústavným spôsobom navrátila riadenie štátu, ktoré znamená, že naďalej môžeme zabezpečiť stabilitu krajiny," povedal Bugár. Následne Fico jednoznačne neodpovedal na otázku, či zostáva poslancom Národnej rady SR. "Poznáte nejakého politika, ktorý by mal viac preferenčných hlasov, ako som mal ja? Asi tam nenájdete nikoho. Tak dovoľte, aby som slobodne naložil s mojím mandátom. Zostávam predsedom strany Smer-SD, zostávam členom Koaličnej rady a chcem ako predseda najsilnejšej vládnej strany vnášať do Koaličnej rady silný sociálny rozmer a stabilitu. Toto je moja úloha," povedal Fico. Po tom, ako podal demisiu, hovoril, že poslancom zostane minimálne do doby, kým vláda Petra Pellegriniho nezíska dôveru Národnej rady SR. Podľa opozičnej parlamentnej strany OĽaNO koaličná rada ukázala, že v krajine naďalej vládne Robert Fico, keďže na koaličnej rade premiér ani nevystupoval. "Vládna koalícia sa nás snažila presvedčiť o akejsi stabilite, čo však vôbec nie je pravda, keďže sme práve prežili tretiu vážnu koaličnú krízu za posledné dva roky," uviedla predsedníčka poslaneckého klubu OĽaNO Veronika Remišová. Podľa jej slov za nefungujúce zdravotníctvo, školstvo či korupciu nemôže opozícia, ale strany, ktoré sú pri moci.


Pred ňou sa to zo Slovákov nepodarilo nikomu. Mladá boxerka získala na ME zlato

Pätnásťročná Triebeľová sa postarala o historický slovenský úspech.

ORDU. Mladá slovenská reprezentantka v boxe Jessica Triebeľová si vybojovala zlatú medailu na majstrovstvách Európy starších a mladších dorasteniek v tureckom meste Ordu (18. - 27. septembra). Iba 15-ročná Oravčanka (nar. 11. apríla 2001), ktorú vedie na tréningoch jej otec Peter, si v pondelňajšom popoludňajšom finále v kategórii mladších dorasteniek do 54 kg poradila s Ruskou Valeriou Rodionovovou a teší sa z najcennejšieho kovu. Triebeľová dosiahla historický úspech a zápis v tom, že ide o prvý titul majstra Európy pre Slovenskú republiku v ére samostatnosti. Talentovaná pästiarka a jediná nominovaná Slovenka na tento mládežnícky kontinentálny šampionát si pri svojom debute na významnom podujatí po úvodnom voľnom žrebe poradila v minulotýždňovom utorkovom štvrťfinále s Ukrajinkou Jaroslavou Marinčukovou (3:0 na body) a v sobotu 24. septembra zvíťazila v semifinále nad Elise Jacqueline Glynnovou z Anglicka rovnako presvedčivo 3:0 na body. Rodáčka z obce Klin napokon nezaváhala ani v súboji o zlato s Ruskou Rodionovovou a v Turecku dosiahla v ringu najväčší úspech v živote.


Európska komisia navrhuje vytvorenie Európskeho fondu na obranu

Juncker zdôraznil dôležitosť silnej Európy, ktorá môže brániť a chrániť svojich občanov doma aj v zahraničí.

BRATISLAVA. Európska komisia (EK) navrhuje vytvorenie Európskeho fondu na obranu. Zároveň schválila akčný plán, ktorý má víziu európskej obrany naplniť. Komisia chce podporiť účinnejšie vynakladanie prostriedkov členských štátov na spoločné obranné spôsobilosti, posilniť bezpečnosť európskych občanov a podnietiť konkurencieschopnú a inovatívnu priemyselnú základňu. Agentúru SITA o tom informovala Ingrid Ludviková z tlačového oddelenia Zastúpenie Európskej Komisie v SR. Predseda EK Jean-Claude Juncker už vo svojom prejave o stave Únie zdôraznil dôležitosť silnej Európy, ktorá môže brániť a chrániť svojich občanov doma aj v zahraničí. Juncker uviedol, že pre zaručenie našej spoločnej bezpečnosti musíme investovať do spoločného rozvoja strategicky dôležitých technológií a vybavení – od pozemných, námorných, vzdušných a vesmírnych obranných spôsobilostí až po kybernetickú bezpečnosť. "Na to je potrebná väčšia spolupráca medzi členskými štátmi a združovanie vnútroštátnych zdrojov. Ak sa Európa nebude starať o svoju bezpečnosť, nikto iný to za ňu neurobí,“ uviedol Juncker s tým, že silná, konkurencieschopná a inovatívna priemyselná základňa v oblasti obrany nám poskytne strategickú autonómiu. V rámci Akčného plánu v oblasti európskej obrany Komisia navrhuje zriadenie Európskeho fondu na obranu, aby podporili investície do spoločného výskumu a vývoja obranných zariadení a technológií. Navrhovaný fond by obsahoval dve „okná“, ktoré sa budú navzájom dopĺňať, ale budú sa líšiť v právnej štruktúre a rozpočtovom krytí. "Okno pre výskum“ bude na financovanie kooperatívneho výskumu inovatívnych obranných technológií, ako je elektronika, metamateriály, šifrovaný softvér alebo robotika. Komisia už v rozpočte EÚ na rok 2017 navrhla vyčleniť 25 miliónov eur na obranný výskum a očakáva, že tieto pridelené rozpočtové prostriedky môžu do roku 2020 narásť až na celkových 90 miliónov eur. Vo viacročnom finančnom rámci EÚ na obdobie po roku 2020 Komisia zamýšľa navrhnúť špecializovaný obranný výskumný program s odhadovanou sumou 500 miliónov eur ročne. "Okno pre spôsobilosť“ by fungovalo ako finančný nástroj a umožňovalo by zúčastneným členským štátom nakupovať určité vybavenie spoločne a znižovať tým svoje náklady. Komisia tiež navrhuje podporu investícií do malých a stredných podnikov, začínajúcich podnikov a spoločností so strednou trhovou kapitalizáciou a iných dodávateľov pre obranný priemysel. Európske štrukturálne a investičné fondy a skupina Európskej investičnej banky už poskytujú finančnú podporu na rozvoj viacerých činností dvojakého použitia. Komisia bude podporovať aj úsilie investičnej banky o zlepšenie prístupu dodávateľského reťazca v sektore obrany k financovaniu. Tretím navrhovaným bodom je posilnenie jednotného trhu v oblasti obrany. Komisia chce zlepšiť podmienky pre otvorený a konkurencieschopný obranný trh v Európe, aby podporila cezhraničné podnikanie spoločností a členským štátom pomohla najvýhodnejšie vynakladať prostriedky vo verejnom obstarávaní v oblasti obrany. Komisia teraz tieto návrhy predloží na diskusiu. Míľnikom bude Európska rada, ktorá sa uskutoční 15. a 16. decembra.


Poľsko zvažuje, či bude od Nemecka žiadať vojnové reparácie

VARŠAVA. Poľsko zvažuje, či bude žiadať od Nemecka vojnové reparácie za straty, ktoré utrpelo počas druhej svetovej vojny. Informoval o tom v stredu poslanec vládnej strany Právo a spravodlivosť (PiS) Arkadiusz Mularczyk. Podľa jeho slov poľský parlament pripravuje analýzu, či si robiť takýto nárok, pričom hotová by mala byť do 11. augusta. Minister obrany Antoni Macierewicz deň predtým povedal, že Nemecko by sa teraz malo "pokúsiť splatiť poľskému národu obrovskú sumu, ktorú mu dlží". Citovala ho agentúra AP.Počas druhej svetovej vojny, ktorá sa začala nemeckou inváziou do Poľska v roku 1939, zahynulo takmer šesť miliónov Poliakov. Konflikt priniesol krajine tiež obrovské materiálne straty, pričom hlavné mesto Varšava bolo takmer celé zničené.


Na Aljaške našli pamäťovú kartu so zábermi zavraždenej ženy

ANCHORAGE. Na ulici v aljašskom Anchorage našli pamäťovú kartu, ktorá obsahovala videá zaznamenávajúce škrtenie ženy a fotografie, na ktorých leží dole tvárou v nákladnom aute. V súvislosti s prípadom zatkli 48-ročného muža. Informuje o tom agentúra AP s odvolaním sa na políciu a úradný dokument o jeho obvinení. Podľa polície v Anchorage žene z videa zrejme patria ľudské ostatky, ktoré našli začiatkom októbra pri diaľnici. V súčasnosti pracujú na jej identifikácii a určení spôsobu, ako prišla o život.Na karte sa podľa spomínaného dokumentu nachádzalo 39 fotografií a 12 videí. Na videách je vidieť, ako ženu niekto škrtí. V jednom videu je počuť mužský hlas, ako hovorí "jednoducho zomri". Na snímkach je žena zase prikrytá pod dekou na hotelovom vozíčku na batožinu alebo v zadnej časti nákladného auta.Zmieneného Briana Stevena Smitha zatkli v utorok na základe obvinení z vraždy. Muž sa v stredu objavil na súde. Podľa námestníčky okresného prokurátora Brittany L. Dunlop si tento prípad vyžaduje, aby sa dostal pred veľkú porotu. Hovorca polície MJ Thim uviedol, že sa domnievajú, že Smith veci na karte nahral sám a že sa vražda pravdepodobne stala začiatkom septembra. Smith žije v Anchorage, no pochádza z Juhoafrickej republiky. Policajti vyšetrujúci súbory z karty si Smitha, ktorý má prízvuk, pamätali z iného vyšetrovania a zistili, že začiatkom septembra mal na svoje meno objednanú izbu v miestnom hoteli. Ako sa uvádza v dokumente, tamojší koberec sa zhoduje s kobercom na záberoch. Vyšetrovatelia tiež použili záznamy o vozidlách a mobilných telefónoch.


Psy zmutovali, aby mohli zostať po boku človeka

Farmárčenie zmenilo gény ľudí aj ich najstarších partnerov.

BRATISLAVA. Existujú iba dva typy ľudí: tí, čo majú radšej psov a tí, čo majú radšej mačky. Ak patríte k druhej skupine, asi nepovažujete psa za najlepšieho priateľa človeka. Psy sú ale našimi najstaršími partnermi. Ľudia si ich osvojili skôr, ako začali chovať akékoľvek iné zvieratá či pestovať poľnohospodárske plodiny. Štvornohí spoločníci sú ľuďom na oplátku takí verní, že pred sedemtisíc rokmi zmutovali spolu s človekom. Farmárčenie v tom čase výrazne menilo spoločnosť, ale psy si prispôsobili gény, aby v novom usporiadaní zostali po boku človeka. Naznačuje to štúdia medzinárodného tímu zverejnená v žurnále Royal Society Open Science. Dnešné psy sú priami potomkovia starovekých vlkov, no zatiaľ nevieme presne určiť, kedy si ich ľudia začali zdomácňovať. Pravdepodobne sa to nezávisle od seba udialo na viacerých miestach niekedy pred 10-tisíc až 30-tisíc rokmi. Hypotéza, že človek začal vychovávať vĺčatá na lov je ale mýtus. Ľudia boli zdatní lovci a s ostatnými šelmami podľa časopisu National Geographic o mäso skôr súperili. V Európe napríklad príchod ľudí naštartoval vymieranie šabľozubých mačiek, pre ktoré buď nezostalo dosť potravy alebo sa lovci zbavili konkurencie. Vlky sa ale naučili, že pri ľudských sídlach môžu nájsť zvyšky jedla. Ak neboli príliš agresívne, ľudia ich tolerovali a začali sa s nim zbližovať. Vlci začali postupne meniť svoj vzhľad aj správanie a vznikli prvé psy. "Ak si pri ľuďoch odmyslíme domestikáciu, na planéte by nás pravdepodobne bolo maximálne niekoľko miliónov,“ hovorí pre časopis The Atlantic archeológ a genetik Greger Larson. „Namiesto toho máme sedem miliárd ľudí, klimatické zmeny, cestovanie, inováciu a všetko. Domestikácia ovplyvnila celú planétu. A psy boli prví.“ V čase lovcov a zberačov mali ľudia aj prvé psy jedálniček založený na mäse. Keď začali ľudia farmárčiť, začali jesť aj viac škrobu. Keďže boli psy zvyknuté jesť zvyšky po ľuďoch, museli sa aj oni prispôsobiť novej diéte. Približne pred sedemtisíc rokmi už jedli toľko pšenice a prosa, že sa im zmenilo DNA. Aby zvládali novú potravu prijímať, vytvorili sa im extra kópie špeciálnych génov. Prvé náznaky tejto mutácie objavil pred troma rokmi výskum švédskeho evolučného genetika Erika Axelssona. Zistil, že psy majú štyri až tridsať kópií génu Amy2B, ktorý pomáha s trávením škrobov. Vlky majú zvyčajne iba dve kópie. Pri novom výskume sa spojil s francúzskym paleogenetikom Morganom Ollivierom. Spoločne analyzovali DNA z kostí a zubov trinástich druhov psov a vlkov z nálezísk z celej Eurázie. Pozostatky štyroch psov starých päť až sedemtisíc rokov mali viac ako osem kópií Amy2B. V rovnakom čase sa podľa francúzskeho vedca rozmnožili tieto tráviace gény aj v ľudskom DNA. Iným psovitým šelmám, ako sú vlky, kojoty a šakaly zostali podľa štúdie zo žurnálu Heredity iba dve kópie Amy2B. „Pravdepodobne to dalo psom dôležitú výhodu pri kŕmení sa zvyškami ľudského jedla,“ vysvetľuje Ollivier pre časopis Science. Mohli tak naďalej žiť pri ľudských sídlach a budovať svoje partnerstvo s človekom. doi: 10.1098/rsos.160449 doi:10.1038/hdy.2016.48 Tento text ste mohli čítať vďaka tomu, že platíte za obsah. Vážime si to.


Meteorológovia varujú  pred búrkami na celom Slovensku

BRATISLAVA. Slovenský hydrometeorologický ústav (SHMÚ) varuje pred búrkami, ktoré sa vo štvrtok môžu vyskytnúť na celom Slovensku. Na horách môže taktiež fúkať silný vietor. O výstrahách I. stupňa informuje SHMÚ na svojej internetovej stránke. Podľa SHMÚ môže pri búrkach spadnúť 20 až 40 mm zrážok, pričom vyskytnúť sa môžu počas celého dňa a na celom území Slovenska. V Banskobystrickom, Prešovskom a Žilinskom kraji môže navyše na horách fúkať aj silný vietor s rýchlosťou do 110 km/h.


Európa sa nenechá destabilizovať Trumpom, vyhlásil šéf francúzskej diplomacie

Trump podľa šéfa francúzskej diplomacie nedokáže zniesť, že Európu združuje Únia.

LONDÝN. Európa odolá snahám amerického prezidenta Donalda Trumpa o "destabilizáciu" Európskej únie a narušenie medzinárodnej spolupráce. V piatkovom rozhovore pre televíziu BFM sa tak vyjadril francúzsky minister zahraničných vecí Jean-Yves Le Drian s tým, že Trump podľa neho nedokáže "zniesť, že existuje nejaké združenie, ktoré sa volá Európska únia". Európa sa však podľa jeho slov nenechá destabilizovať. Le Drian je pritom presvedčený, že Trump verí len v konfliktné vzťahy a pokúša sa zničiť multilaterálne snahy o podporu obchodu, boj proti klimatickým zmenám a iránskym jadrovým aktivitám. Trump je v týchto dňoch na pracovnej návšteve v Európe, ktorú sprevádzajú jeho početné verbálne útoky na európskych politikov.


Langoš sa plnej sily Ústavu pamäti národa nedožil

Diktátor?

Langoš

Zabetónovaný Petranský

Prvý predseda Správnej rady Ústavu pamäti národa a bývalý federálny minister vnútra Ján Langoš zahynul v polovici júna-

BRATISLAVA. Založenie Ústavu pamäti národa sa často považuje za jeho najväčší úspech. Jeho prvý šéfom sa stal v roku 2003, pár mesiacov po tom, keď skončil ako poslanec v roku 2002. „Viem, že vždy všetko robil s najlepším úmyslom, vďaka tomu vznikol neskôr aj Ústav pamäti národa. Viem, že to nebol nijaký náhradný program, jeho koncepciu mal v hlave už začiatkom deväťdesiatych rokov, desať rokov predtým, než ho schválili v slovenskom parlamente,“ povedal pre denník SME novinár Alexander Baloch, ktorý o ňom napísal knihu. Ústav pamäti národa pod jeho vedením začal činnosť 1. mája 2003. Mal za úlohu spracovávať a sprístupňovať verejnosti dokumenty z obdobia rokov 1939-1989. Záujem o jeho prácu bol okamžitý. Počas prvých troch rokov existencie dostal ÚPN takmer 8000 žiadostí o sprístupnenie materiálov ŠtB. Problémom bolo, že viac ako polovica celkového počtu zväzkov ŠtB o slovenských občanoch bolo uložená v archívoch českého ministerstva obrany a ministerstva vnútra. Slovenské orgány k nim nemali prístup aj napriek vzájomným dohodám. Ústav preto pripravil v spolupráci s českou stranou pôdu pre prijatie dodatku k týmto zmluvám. Ján Langoš sa však výsledku týchto snáh nedožil. Zahynul v polovici júna dopravnej nehode medzi obcami Turňa nad Bodvou a Drienovec neďaleko Košíc.


Kiska po premiére filmu Ostrým nožom: Niektorí ľudia už dôveru nikdy nezískajú

Prezident na premiére

Recenzia

BRATISLAVA. Premiéru má za sebou ďalší slovenský film, je ním dráma Ostrým nožom režiséra Teodora Kuhna. Snímka inšpirovaná vraždou Daniela Tupého z novembra 2005 vykresľuje príbeh otca brutálne zavraždeného chlapca, ktorý sa napriek veľkému úsiliu nevie dovolať spravodlivosti zo strany vyšetrovateľov a súdu. Z útoku na jeho nebohého syna sú síce na začiatku obvinení štyria páchatelia, no pre chybné rozhodnutie sudkyne sa zakrátko dostanú na slobodu. Otec odhodlaný odhaliť pravdu sa preto púšťa do nevyrovnaného boja s nečinnou políciou, skorumpovaným súdnictvom aj vládnucou mafiou. Na slávnostnej premiére sa popri tvorcoch filmu a hereckej delegácii zúčastnil aj prezident Slovenskej republiky Andrej Kiska. "Veľa hovoríme o tom, že potrebujeme vrátiť dôveru ľudí v náš štát, vspravodlivosť. Niektorí ľudia už asi túto dôveru nezískajú nikdy. Toto je príbeh o arogancii štátnej moci, jej zneužívaní, o tom, čo všetko sa udialo, aby sa zabránilo vyšetreniu vraždy. Je to čosi strašné," povedal. "Máme tri také historicky ťažké momenty - Remiáš, Daniel Tupý a teraz je to JankoKuciak a Martina Kušnírová. Ja verím, že sa veci pohnú, že sa pohne teraz to, na čo tak všetci čakáme, že budeme mať výsledky a začneme vracať dôveru v štát, musíme to spraviť. Ak sa veci nebudú vyšetrovať a nedotiahnu do konca, extrémizmus a zlo budú v našej spoločnosti rásť." Prezident Kiska vidí nádej v minuloročných protestoch, hovorí, že by sme v nich mali pokračovať. Režisér Teodor Kuhn chcel filmom rozpovedať príbeh, ktorý je podľa neho pre slovenskú spoločnosť symptomatický. "Stane sa nejaká náhodná vec, ktorá by v bežnej, zdravej spoločnosti bolatragédiou a bola by vyšetrená, ale na Slovensku, ktoré má veľmi špecifické právne a spoločenské prostredie, dajme tomu prehnité, to ide do zabudnutia," vraví. "Namiesto toho, aby sa rodina zavraždeného chlapca dočkala spravodlivosti, šliapu jej po krku a štát sa im dodnes smeje do tváre."


Program pomoci Grécku sa končí, Atény dlhujú 322 miliárd eur

Obrovský dlh krajiny zostáva pre Európu finančnou hrozbou.

ATÉNY. Program núdzovej pomoci Grécku sa v pondelok oficiálne končí po ôsmich rokoch reštriktívnych opatrení výmenou za úvery. Avšak obrovský dlh krajiny zostáva pre Európu finančnou hrozbou. Grécko v súčasnosti celkovo dlhuje 322 mld. eur, čo sa rovná viac ako 180 percentám jeho hrubého domáceho produktu (HDP). Z toho 256,6 mld. eur Atény dlhujú krajinám eurozóny a 32,1 mld. eur Medzinárodnému menovému fondu (MMF). Pondelok je dňom, kedy sa končí tretí program núdzovej pomoci, čo znamená, že Grécku sa už nebudú poskytovať ďalšie financie. Grécko budú každý štvrťrok navštevovať experti, aby sa presvedčili, že krajina dodržiava dohodnuté ciele v oblasti verejných financií, kým sa do roku 2060 núdzové úvery úplne nesplatia. Ostatné krajiny eurozóny poskytli Grécku hotovosť na pokrývanie finančných potrieb krajiny na 22 mesiacov a výrazne zmiernili podmienky splácania dlhu. Atény ale musia obstáť v kvartálnych hodnoteniach, aby sa zmiernenie podmienok aktivovalo. Časť odborníkov však tvrdí, že najlepšou cestou ako Grécku pomôcť by bolo odpísanie časti dlhu. MMF konštatuje, že ak sa časť gréckeho dlhu neodpíše, dlh opäť začne rásť a dostane sa spod kontroly. Od Grécka sa očakáva, že do roku 2023 bude vykazovať prebytky primárneho rozpočtu na úrovni 3,5 percenta HDP a potom vo výške 2,2 percenta HDP. Avšak MMF poznamenal, že v minulosti sa to podarilo dosiahnuť veľmi malému počtu krajín.


Celý týždeň nás čaká dopravno-bezpečnostná akcia

BRATISLAVA. Počas celého týždňa, oddnes 10. októbra do nedele 16. októbra, bude na slovenských cestách dopravno-bezpečnostná akcia TISPOL. Polícia sa zameria na dodržiavanie povinností domácich i zahraničných vodičov autobusov a nákladných vozidiel. Pod drobnohľadom policajtov bude napríklad dodržiavanie času jazdy a odpočinku, tachografy, doklady potrebné na vedenie vozidla, technický stav, dodržiavanie hmotnostných limitov a predpisov pri preprave nebezpečných vecí a odpadu. Policajti si tiež budú všímať dodržiavanie povolenej rýchlosti, zákaz požívania alkoholu a návykových látok za volantom, dodržiavanie predpisov chodcami i ďalších povinností, ktoré sú často príčinou tragických dopravných nehôd. Za deväť mesiacov tohto roka zavinili vodiči autobusov 63 dopravných nehôd, o život prišla jedna osoba, ťažko sa zranilo deväť osôb a ľahko 70 osôb. Alkohol bol zistený v jednom prípade. Za rovnaké obdobie zavinili vodiči nákladných vozidiel 915 dopravných nehôd, o život prišlo 23 ľudí, ťažké zranenia utrpelo 66, ľahko sa zranilo 407 osôb. Alkohol bol zistený v 66 prípadoch.


Vedci preškolili vírusy. Neškodia, ale zničia rakovinu

Upravené vírusy vedci otestovali na rakovine vaječníkov.

BRATISLAVA. Sú malé, rýchlo sa množia a dokážu prežiť jedine v bunkách iných organizmov. Môžu sa nachádzať v každom ekosystéme na Zemi a dokážu nakaziť akúkoľvek formu života. Vyvolávajú stovky rozličných ochorení - od neškodného prechladnutia, cez smrtiacu hemoragickú horúčku. Jedinečné vlastnosti sú zdrojom ničivej sily vírusov. Vedci však objavili spôsob, ako možno potenciálne smrtiace vlastnosti využiť pre dobro ľudstva. Vírusy "trénujú", aby zamerali rakovinové bunky a zlikvidovali ich. „Reprogramované vírusy sa už používajú v génových terapiách na liečbu celého radu ochorení, čo dokazuje, že môžu byť preškolené z ohrozenia života na záchranné účely," hovorí pre MedicalXpress virológ Alan Parker. Podmienkou je, aby vírusy útočili dostatočne selektívne. Napádať musia iba rakovinové bunky a ostatné tkanivá by mali nechať nedotknuté. Vírusy môžu byť preškolené z ohrozenia života na záchranné účely. Začiatkom roka sa podarilo v laboratóriu a na zvieracích modeloch úspešne zničiť rakovinové bunky pomocou upraveného vírusu chrípky. Tentoraz sa vedcom z Univerzity v Cardiffe podarilo zacieliť rakovinu vaječníkov. Postup opisujú v štúdii, ktorú uverejnil časopis Clinical Cancer Research. „Použili sme známy, dobre preštudovaný vírus a úplne ho redizajnovali tak, aby sa neviazal na nerakovinové bunky, ale namiesto toho hľadal špecifický markerový proteín nazývaný alfa-v-beta-6 integrín, ktorý je typický iba pre určité rakovinové bunky,“ vysvetľuje virológ. Akonáhle vírus vstúpi do bunky, zneužije jej mechanizmy na to, aby zo seba vytvoril tisícky kópií. Bunka pod náporom praskne a vírusy môžu prejsť na susedné bunky, kde celý proces zopakujú. Upravené vírusy sa dokážu kopírovať iba v rakovinových bunkách a zdravých susedov nenapádajú. Rakovinu pritom nenapáda iba samotný vírus, ale aj imunita pacienta. Rozpozná prítomnosť vírusu v jeho hostiteľských bunkách, zmobilizuje sa a začne napádať dokonca aj tie rakovinové bunky, ktoré ešte vírus neobsahujú. V budúcnosti vedci plánujú vírus upraviť tak, aby sa zameral na proteín spoločný pre rakovinu vaječníkov, prsníkov, pankreasu, pľúc a ústnej dutiny. Ak bude výskum prebiehať bez komplikácií a nežadúcich účinkov, klinické testy na pacientoch by mohli prebehnúť v horizonte piatich rokov. Z obávaných vírusov by tak časom mohla vzniknúť liečivá prírodná nanotechnológia. DOI: 10.1158/1078-0432.CCR-18-1089 DOI: 10.1038/d41586-018-05104-1


Americký dron zabil v Jemene dvoch podozrivých militantov

Spojené štáty považujú odnož al-Káidy v Jemene za najväčšiu hrozbu voči svojim regionálnym záujmom.

SANÁ. Pravdepodobne americký dron zabil dvoch mužov podozrivých z členstva v miestnej odnoži teroristickej organizácie al-Káida. Oznámili to v pondelok ráno miestni predstavitelia len niekoľko hodín po tom, ako americké komandá podnikli prvú vojenskú operáciu odsúhlasenú novým prezidentom USA Donaldom Trumpom. Bezpilotné lietadlo zasiahlo vozidlo v meste Bajhán, provincia Šabwa. Viezli sa v ňom dvaja podozriví príslušníci organizácie al-Káida na Arabskom polostrove (AQAP). Agentúra Reuters na základe svojich zistení napísala, že pri útoku prišli o život obaja podozriví extrémisti. Podľa amerických úradov je AQAP naďalej vážnou hrozbou. Jemen sa zmieta v občianskej vojne, v ktorej vláda podporovaná Saudskou Arábiou bojuje s šiitskými povstalcami. Konflikt a chaos v krajine pre vlastné ciele využívajú okrem extrémistov z odnože al-Káidy aj militanti extrémistickej organizácie Islamský štát (IS). Spojené štáty považujú AQAP - odnož al-Káidy v Jemene - za najväčšiu hrozbu voči svojim regionálnym záujmom. V Jemene preto podnikli desiatky náletov podnikaných dronmi aj počas úradovania predchádzajúcej hlavy štátu Baracka Obamu. Útoky dronom zamerané voči militantom americká strana potvrdila, k jednotlivým operáciám sa však nevyjadruje. Komandá armády USA uskutočnili v nedeľu v Jemene zásah proti AQAP, pri ktorom podľa vlastných údajov usmrtili 14 militantov tejto extrémistickej organizácie. Predstavitelia jemenských bezpečnostných zložiek a kmeňov uviedli, že medzi usmrtenými osobami sú traja poprední lídri al-Káidy v danej oblasti. Podľa vyhlásenia ústredného velenia ozbrojených síl USA pri zásahu v okrese Radáa v jemenskej provincii Bajdá zahynul taktiež jeden zo zúčastnených vojakov, ktorý predstavuje prvú známu bojovú stratu americkej armády od nástupu nového prezidenta Trumpa.


Hurikán Dorian si vyžiadal už najmenej dvadsať obetí, opäť zosilnel

Záchranné a pátracie operácie pokračujú, začína prehľadávanie zaplavených domov.

NASSAU/NEW YORK. Počet obetí hurikánu Dorian na Bahamách zvýšili tamojšie úrady v stredu na najmenej 20 mŕtvych. Po tom, ako záchranári vytiahli telá ďalších obetí z trosiek, to oznámil bahamský minister zdravotníctva Duane Sands. S odvolaním sa na miestne a americké médiá o tom informovala agentúra AFP. "Začíname mať jasnejší obraz o stratách na životoch, aspoň na (skupine ostrovov) Abaco, a stratách na životoch na (ostrove) Grand Bahama," povedal Sands pre miestnu rozhlasovú stanicu. Bilancia obetí sa podľa neho týka týchto zmienených ostrovov, minister však tiež upozornil, že záchranné a pátracie operácie pokračujú, pričom prehľadávanie zaplavených domov sa len začína. Organizácia Spojených národov medzitým oznámila, že na Bahamách potrebuje po ničivom hurikáne približne 70-tisíc ľudí okamžitú pomoc, prevažne vo forme potravín, pitnej vody, liekov a ubytovania, informovali agentúry AFP a AP. Svetová organizácia uvoľnila zo svojho fondu pre núdzové situácie milión dolárov na pomoc týmto ľuďom, uviedol námestník generálneho tajomníka OSN pre humanitárne záležitosti Mark Lowcock novinárom v New Yorku počas telefonátu z bahamskej metropoly Nassau, kde sa stretol s bahamským premiérom Hubertom Minnisom. Hurikán Dorian je najsilnejšou búrkou v záznamoch, aká zasiahla Bahamy. Najhoršie postihol ostrovy Abaco a ostrov Grand Bahama v severnej časti súostrovia, ktoré zasiahol v nedeľu ako mohutný hurikán piatej kategórie. Červený kríž uviedol, že Dorian zničil najmenej 13-tisíc domov. Nad Bahamami sa takmer zastavil, čo tam zhoršilo záplavy a škody spôsobené vetrom, a zoslabol na druhú kategóriu, kým sa v utorok začal pohybovať smerom na sever. Dorian však počas prechodu k juhovýchodnému pobrežiu USA v stredu miestneho času znova zosilnel a zaradili ho tak opätovne do tretej z celkovo piatich kategórií. Oznámili to americkí meteorológovia, informujú agentúry AP a AFP. Národné centrum pre hurikány (NHC) v Miami uviedlo, že Dorian sprevádzal vietor so stálou rýchlosťou do 185 kilometrov za hodinu. Centrum hurikánu sa o 23.00 h miestneho času (5.00 h SELČ) nachádzalo približne 168 kilometrov južne od mesta Charleston v Južnej Karolíne. Dorian sa presúval smerom na sever rýchlosťou okolo 11 kilometrov za hodinu. Súčasnú silu by si mohol udržať asi 12 hodín a podľa aktuálnej predpovede sa očakáva jeho postupné oslabovanie v priebehu štvrtka a piatka, vyplýva z údajov NHC. Hurikán sa pohyboval popri pobreží Spojených štátov, kde hrozia záplavy v nízko položených oblastiach od štátu Georgia po Virgíniu. V regióne pociťujú silnejší vietor a stovky domov a podnikov v Georgii sú už bez elektriny. V Južnej Karolíne, kde sa viac než 1500 ľudí uchýlilo do 28 evakuačných stredísk, sa úrady obávajú o historické prístavné mesto Charleston, ležiace na polostrove náchylnom na záplavy, píše AP. V stredu neskoro večera tam už začal padať dážď. Na pobreží Južnej Karolíny nariadili povinnú evakuáciu celkovo okolo 830-tisíc ľudí. Státisíce ďalších mali opustiť pobrežie Georgie. Americké námorné sily nariadili podobne evakuáciu vojenského personálu v Severnej Karolíne, pričom presúvali lode a lietadlá zo základní vo Virgínii do vnútrozemia. Federálny úrad pre mimoriadne situácie (FEMA) oznámil, že pripravených je 4000 pracovníkov federálnych pohotovostných zložiek, 6000 príslušníkov Národnej gardy a 40-tisíc pracovníkov infraštruktúrnych podnikov. V štáte Florida, ktorý mal podľa pôvodných projekcií Dorian priamo zasiahnuť, pocítili úľavu, keď hurikán v stredu prešiel "okolo" v pomerne bezpečnej vzdialenosti. V meste Orlando znova otvorili medzinárodné letisko, podobne ako veľké zábavné parky. Jeden obyvateľ Floridy však zahynul počas prípravy na hurikán - 56-ročného muža zhodilo v pondelok na predmestí Orlanda zo stromu, keď pílil konáre. V Severnej Karolíne zomrel 85-ročný muž po páde z rebríka, keď sa rovnako pripravoval na hurikán.


Samovražedný útok v nigérijskej mešite neprežilo najmenej 50 ľudí

MAIDUGURI. Najmenej 50 ľudí zahynulo pri samovražednom bombovom útoku, ku ktorému došlo v utorok v mešite na severovýchode Nigérie. S odvolaním sa na miestnu políciu o tom informovala agentúra AP. Ide o jeden z najkrvavejších útokov v regióne za uplynulé roky. Polícia sa snaží zistiť, koľko ľudí utrpelo zranenia. Ošetrujú ich v rôznych nemocniciach. Útočník-tínedžer odpálil bombu v mešite v meste Mubi v štáte Adamawa práve v čase, keď sa tam ľudia schádzali na raňajšie modlitby. Mladý muž aktivoval svoju nálož po tom, ako sa zamiešal medzi veriacich. Hoci sa k činu bezprostredne nikto neprihlásil, podozrenie hneď padlo na extrémistickú skupinu Boko Haram, ktorá sa usiluje o vytvorenie islamského štátu na severovýchode Nigérie. Boko Haram terorizuje tamojšie obyvateľstvo i priľahlé oblasti susedných krajín početnými vražednými prepadmi i samovražednými útokmi, ktoré si za uplynulých osem rokov vyžiadali najmenej 20-tisíc obetí na životoch.


Advokáti v Turecku uväzneného novinára denníka Die Welt podali sťažnosť

ISTANBUL/BERLÍN. Právni zástupcovia v Turecku uväzneného novinára, spravodajcu periodika Die Welt Deniza Yücela, podali sťažnosť voči jeho uväzneniu.Advokáti zdôvodnili sťažnosť konštatovaním, že podľa ich názoru je uvalenie väzby na žurnalistu tak v rozpore s platnou tureckou legislatívou, ako aj výkladom Európskeho súdu pre ľudské práva. Na ilustráciu svojich argumentov obaja právni zástupcovia uviedli, že v zmysle tureckej legislatívy možno trestať novinára v krajine polmesiaca za obsah jeho materiálov maximálne štyri mesiace po ich zverejnení. Väčšina z textov, ktoré sa spomínajú v zatykači na Deniza Yücela sú však výrazne staršieho dáta, navyše niektoré z nich nie sú presne preložené.Štyridsaťtriročný žurnalista strávil pred uvalením vyšetrovacej väzby v policajnej cele predbežného zadržania 13 dní po tom, čo sa sám prihlásil na polícii, keď sa dozvedel, že sa po ňom pátra. Muž s dvojakým nemecko-tureckým občianstvom, ktorého uväznenie ešte zvýšilo jestvujúce napätie v dvojstranných vzťahoch medzi oboma krajinami, čelí obvineniu z propagandy terorizmu v prospech mimo zákon postavenej Strany kurdských pracujúcich (PKK) a Gülenovho hnutia, ktoré je v Turecku považované za iniciátora vlani zmareného pokusu o puč v krajine, ako aj z podnecovania nenávisti. Turecký prezident Recep Tayyip Erdogan ho však obvinil aj zo špionáže a označil za nemeckého agenta.


Poisťovne na Slovensku zatiaľ nepoisťujú kybernetické riziká

BRATISLAVA. Kybernetické útoky vo svete sú čoraz častejšie a ohrozujú bezpečnosť štátov, firiem i jednotlivcov. Na Slovensku drvivá väčšina poisťovní zatiaľ neponúka možnosť poistenia kybernetických rizík. Vyplýva to z prieskumu TASR medzi poisťovňami. Výnimkou je UNIQA poisťovňa, ktorá poskytuje Kyber poistenie ako možnosť k poisteniu zariadenia domácnosti. Ako uvádza na svojom webe, poisťuje štyri riziká, a to útoky v rámci elektronických platieb, ohrozenie virtuálnej identity, poškodenie online povesti a riziko nákupu cez internet. Allianz - Slovenská poisťovňa poisťuje riziko straty citlivých údajov, avšak ide len o únik dát, ktoré spravuje podnikateľ a spôsobil ho kybernetický útok, upresňuje na svojej webstránke. Z ankety TASR tiež vyplýva, že riziko kybernetických útokov poisťovne pozorne sledujú. "Vytvorenie nového poistného produktu však závisí od mnohých faktorov," povedala pre TASR manažérka pre komunikáciu a PR poisťovne Wüstenrot Daniela Vlčková. Marketingový manažér Aegon Slovensko Ján Ďurech pre TASR uviedol, že "uvedenie takéhoto produktu do budúcnosti nevylučujeme, jeho prípadný predaj bude závisieť predovšetkým od vývoja trhu a dopytu zo strany zákazníkov". Rovnaký postoj prejavil hovorca poisťovne Generali Milan Janásik, ktorý pre TASR povedal, že "ak klienti o tento typ poistenia prejavia záujem, budeme sa jeho vývojom určite zaoberať". Vo svete pribúdajú však poisťovne, ktoré rozoznali hrozbu hackerských útokov ako príležitosť na predstavenie nového druhu poistenia. Len pred týždňom uviedla americká poisťovňa AIG na trh v Nemecku ponuku poistenia proti kybernetickému útoku. "V USA poisťujeme kybernetické riziká už od roku 1999," uviedol viceprezident AIG Peter Solmssen. V Nemecku sa téma bezpečnosti stala aktuálnou až pred dvoma rokmi. Ako ďalšia možnosť na ochranu pred hrozbou kybernetických útokov sú popri poistení aj služby takzvaných etických hackerov. Na Slovensku ich združuje napríklad spoločnosť Hacktrophy. Ako uvádza na svojej webstránke, klient jej odovzdá projekt s popisom bezpečnostných zraniteľností, ktoré chce nájsť. Následne hackeri tieto slabiny odhaľujú a klientovi dajú o nich spätnú väzbu. Posledné rozsiahle hackerské útoky sa odohrali minulý týždeň. Začali sa šíriť 27. júna z Ukrajiny a postupne zasiahli viac ako 50 krajín vrátane Talianska, Česka, Nemecka, Rumunska, Maďarska, Argentíny a Dánska. Vydieračský vírus so znakmi ransomwaru napadol vládne inštitúcie a úrady, rôzne nadnárodné, výrobné a energetické spoločnosti a bankomaty. Najviac zasiahnutá Ukrajina vyhlásila, že útok sa odohral prostredníctvom programu "M.E.doc" a obvinila z neho ruské bezpečnostné služby.


Ministerstvo práce plánuje podporiť starostlivosť príbuzných o deti

Blahová tvrdí, že ministerstvo vo svojej novele zákona stvorilo monštrum, ktorým je Centrum pre deti, ich rodiny a plnoleté fyzické osoby.

BRATISLAVA. Finančná podpora starostlivosti príbuzných a blízkych o deti, o ktoré sa nestarajú ich biologickí rodičia, by mala byť posilnená. Navrhuje to ministerstvo práce, sociálnych vecí a rodiny v novele zákona o sociálno-právnej ochrane detí a o sociálnej kuratele, ktorú parlament posunul do druhého čítania. Ministerstvo práce chce zároveň zlepšiť dostupnosť odbornej pomoci pre deti a ich rodiny, ktorú by mohli vyhľadávať na dobrovoľnej báze. V návrhu zákona preto odporúča vytvorenie multifunkčných centier pre deti, ich rodiny a plnoleté fyzické osoby, ktoré by vznikli z dnešných zariadení, akými sú detské domovy, krízové strediská a resocializačné strediská pre drogovo závislých. Ďalšou z priorít je vytvorenie podmienok na zvýšenie profesionality výkonu opatrení v zariadeniach. Ministerstvo chce tiež využiť potenciál existujúcich zariadení na riešenie dostupnosti ambulantnej a terénnej odbornej pomoci deťom a ich rodinám. Súčasťou návrhu novely sú aj zmeny v podmienkach výkonu resocializačných programov, a okrem zmien v priestorovom a personálnom zabezpečení ministerstvo navrhuje aj sprísnenie podmienok prijímania na resocializačný program. Ministerstvo práce, sociálnych vecí a rodiny stvorilo podľa predsedníčky poslaneckého klubu SaS Natálie Blahovej vo svojej novele zákona o sociálno-právnej ochrane detí a o sociálnej kuratele monštrum, ktorým je Centrum pre deti, ich rodiny a plnoleté fyzické osoby. Ako povedala Blahová dnes vo vystúpení v NR SR počas prerokovávania novely, návrh má množstvo technických nedostatkov a je šitý horúcou ihlou. Upozornila, že ak návrh prejde, 1. apríla zaniknú detské domovy. Po prijatí novely totiž od 1. apríla 2018 sa každé jedno zariadenie, ktoré sa staralo o deti podľa tohto zákona, premení na Centrum. „Centrum bude prijímať opustené deti, maloletých aj dospelých narkomanov, deti na výchovné opatrenie, detské obete trestných činov, bude poskytovať ambulantné služby aj terénnu sociálnu prácu, aj služby krízových centier pre matky s deťmi, aj plnoletých závislých, aj domovy na polceste pre mladých dospelých, bude tiež robiť školenia pre profesionálnych rodičov, prichýli deti v kríze aj všetky, ktoré zaklopú,“ upozornila Blahová s tým, že toto všetko bude robiť monštrum zvané Centrum. Minister práce Ján Richter označil tvrdenia Blahovej za polopravdy. „Ste neznalá veci. U vás je len zloba,“ povedal jej s tým, že je pripravený o výhradách k novele zákona o sociálnoprávnej ochrane detí a sociálnej kuratele diskutovať. Podľa ministra rezort nechce napĺňať ďalšími tisícami detské domovy. "Toto je najlepšia cesta, ktorou sme sa vydali," povedal.Podľa opozičnej poslankyne Petry Krištúfkovej (Sme rodina) je projekt zriadenie centier novým nevydareným modelom z dielne Ministerstva práce, sociálnych vecí a rodiny SR. „V prípade jeho schválenia sa každé jedno zariadenie, ktoré sa staralo o deti, 1. apríla 2018 premení na 'Centrum', ktoré nemá šancu fungovať,“ upozornila Krištúfková. Podľa nej návrh obsahuje množstvo výrazných nedostatkov. „Chýba mu jasná špecifikácia odborného zamerania Centier. Neviem si predstaviť skĺbiť starostlivosť o opustené deti, maloletých, zároveň o dospelých závislých, o detské obete trestnej činnosti a riešiť aj deti s výchovným opatrením. Centrá majú vykonávať činnosti krízových centier, domovov na polceste, robiť školenia pre profesionálnych rodičov a byť útočiskom pre všetky deti v kríze. A to všetko bez odbornej súčinnosti úradov práce, sociálnych vecí a rodiny,“ upozornila. Dnešné detské domovy nie sú podľa Krištúfkovej dostatočne materiálne pripravené na ambulantnú, pobytovú ani terénnu formu služby. „Nedostatok personálu a problémy pri prijímaní nových zamestnancov sa ešte zhoršia. Dnešní zamestnanci sú špecializovaní na prácu s deťmi, ale na prácu s dospelými a rodinou neboli pripravovaní ani počas štúdia,“ uviedla s tým, že tento projekt navyše nebol pilotne vyskúšaný ani v jednom detskom domove. Za absolútny nezmysel celého návrhu považuje Krištúfková dobrovoľné pobyty detí, na ktoré bude stačiť len ich súhlas. „To v praxi znamená, že dieťa príde bez preukazu poistenca, rodného listu a bez vedomia rodiča, a čo v prípade, že ďalší deň si to rozmyslí? Na základe čoho bude prepustené, na čiu zodpovednosť? Nechce sa mi veriť, že niečo také nedomyslené sa dostalo až do parlamentu,“ uviedla. Poslankyňa Sme rodina vyzvala ministra práce, aby tento návrh prepracoval. Koalícia sa dohodla s opozíciou na pozmeňujúcich návrhoch, ktoré budú zapracované do novely zákona o sociálnych službách. Zmeny sa týkajú prevádzkovateľov jaslí. Po novom získajú viac času na zápis do registra poskytovateľov sociálnych služieb. Budú tak musieť urobiť do 30. júna 2018 namiesto pôvodného dátumu 31. decembra 2017. Rokovanie o právnej norme bolo na poslednej schôdzi prerušené práve pre nezrovnalosti v novele. Poslanci sa k nej vrátili až v utorok na aktuálnej schôdzi. Oba politické tábory sa dohodli na spoločných zmenách, ktoré predložili do parlamentu. Prevádzkovatelia jaslí tak získajú polročný časový vankúš na prispôsobenie sa novým pravidlám. Parlamentný zdravotnícky výbor v utorok odsúhlasil návrh na zrušenie odvodovej odpočítateľnej položky (OOP) na zdravotné poistenie pre zamestnávateľa. Pozmeňujúci návrh k novele zákona o zdravotnej starostlivosti predložil poslanec za Most-Híd Igor Janckulík. Od zamestnávateľov by tak do zdravotných poisťovní za budúci rok malo prísť navyše viac ako 102 miliónov eur. Janckulík svoj návrh zdôvodňuje tým, že vzhľadom na rastúci dopyt po pracovnej sile a klesajúcu nezamestnanosť stráca odvodová odpočítateľná položka podporný efekt. Jej zrušením sa má odstrániť negatívny dosah na zdravotné poisťovne. Na budúci rok by tak do nich malo od zamestnávateľov pritiecť asi 30 miliónov eur. Ďalších 72 miliónov by dostali v roku 2019 po ročnom zúčtovaní poistného za predchádzajúci rok. Návrh ešte musí odobriť plénum a prezident. Poskytovanie náhradného výživného sa upraví. Počíta s tým novela zákona z dielne Ministerstva práce, sociálnych vecí a rodiny (MPSVR) SR, ktorú parlament posunul do druhého čítania. Právna norma má nadobudnúť účinnosť od 1. júla budúceho roka. Základným cieľom novely zákona o náhradnom výživnom je úprava jeho poskytovania ako preddavkovej dávky. Novelou zákona sa stanoví povinnosť, časové obdobie a situácie, kedy a v akej výške je poberateľ náhradného výživného povinný vrátiť preddavkovo vyplatené náhradné výživné v prípade vymoženia výživného exekučným konaním alebo dobrovoľným plnením zo strany povinnej osoby. Pravidelné zmrazovanie platov ústavných činiteľov by mohla nahradiť nová úprava ich odmeňovania. Pripustili to koaliční poslanci po tom, ako plénum odmietlo zmrazovať platy v zrýchlenom režime. Koaliční poslanci si vedia predstaviť, že by mali po novom zdanený celý plat. Dnes sa im paušálne náhrady nezdaňujú. "Budeme musieť urobiť to, že sa možno už v januári budeme musieť zaoberať zmenou zákona. Hovorí sa aj o tom, že napríklad paušálne príplatky by sa mali zdaniť," povedal podpredseda Národnej rady SR a predseda Mosta-Híd Béla Bugár. Podobný názor má aj podpredseda parlamentu a poslanec Mosta-Híd Andrej Hrnčiar. "Ja aj ďalší poslanci sme za to, aby sa úplne zmenil zákon," povedal s tým, že je za zdanenie paušálnych náhrad. Obchodovať s emisnými kvótami by sa malo od budúceho roka len prostredníctvom elektronického systému, ktorý bude slúžiť na predkladanie správ o emisiách skleníkových plynov, správ o činnosti prevádzky, ako aj správ o overení a monitorovacích plánoch. Novela zákona o obchodovaní s emisnými kvótami z dielne rezortu životného prostredia, ktorou dnes poslanci ukončili rokovanie prvého dňa 23. schôdze Národnej rady SR, určuje aj nové spôsoby použitia výnosov z predaja ročne pridelených emisných kvót.


Booker druhýkrát po sebe nastrieľal cez 50 bodov, podarilo sa mu to ako najmladšiemu v histórii

PHOENIX. Basketbalisti Phoenixu sú s bilanciou 17 víťazstiev - 59 prehier druhý najslabší tím NBA, ale ich rozohrávač Devin Booker sa aj tak postaral o pozitívny rekordný zápis. V súboji Phoenix - Washington (121:124) nastrieľal 50 bodov a pridal aj 10 doskokov. Booker sa ako 22-ročný stal najmladším hráčom histórie NBA, ktorý vo dvoch zápasoch po sebe dosiahol minimálne 50 bodov. V pondelok pri prehre Phoenixu v Utahu 92:125 zaťažil konto súpera 59 bodmi. Rovnako sa po prvý raz stalo, že hráč Phoenixu nastrieľal dve "päťdesiatky" po sebe. Vo víťaznom tíme Washingtonu sa 18 bodmi a 19 doskokmi prezentoval Thomas Bryant, bol aj autorom rozhodujúcich troch bodov (2+1) v záverečných necelých 3 sekundách zápasu. NBA 2018/2019 - 28. marec - výsledky: Najviac bodov: Harrison 21 (10 doskokov), R. Lopez 15, Felicio 15 - Seth Curry 20 (4 trojky), Hood 15, Kanter 13 Najviac bodov: Valančiunas 27 (13 doskokov), Conley 22, Cabocio 17 (13 doskokov) - Stephen Curry 28 (10 doskokov, 6 trojok). Durant 28, Cousins 16 Najviac bodov: George 31 (4 trojky), Adams 25 (12 doskokov), Grant 19 (5 trojok) - Bojan Bogdanovič 28 (6 trojok), Sabonis 18 (10 doskokov), Turner 12 (14 doskokov) Najviac bodov: Booker 50 (10 doskokov), Daniels 15 (5 trojok), Ayton 14 (10 doskokov) - J. Parker 28 (15 doskokov). Beal 28 (5 trojok), McRae 21 Najviac bodov: Gobert 22 (11 doskokov), Favors 20, Crowder 16 - Kuzma 21, McGee 16 (13 doskokov), Wagner a Caruso po 13


Cibulková najväčší úspech vo Wimbledone nedosiahla, prehrala v dvoch setoch

Cibulková skončila

Cibulková / Wimbledon

Súhrn žien

Súhrn mužov

LONDÝN. Slovenská tenistka Dominika Cibulková neuspela vo štvrťfinále dvojhry na grandslamovom turnaji vo Wimbledone. Dvanástej nasadenej minuloročnej šampiónke Roland Garros Lotyške Jelene Ostapenkovej podľahla 5:7. 4:6. Slovensko tak prišlo na tráve All England Clubu aj o posledné želiezko. Cibulková vo Wimbledone vyrovnala svoje maximum z rokov 2016 a 2011. Jelena Ostapenková (Lot.-12) - Dominika Cibulková (SR) 7:5, 6:4 /za 82 minút/ Ostapenková odplatila Cibulkovej predvlaňajšiu prehru z trávnatého povrchu v Eastbourne a upravila vzájomnú bilanciu na 1:2. V dueli o postup do finále nastúpi vo štvrtok proti Nemke Angelique Kerberovej, ktorá zdolala Rusku Darju Kasatkinovú v dvoch setoch 6:3, 7:5. Cibulková si z Wimbledonu odnáša prémiu 281-tisíc libier pred zdanením a 430 bodov do svetového rebríčka WTA. V jeho novom vydaní sa posunie na 25. miesto. Po skončení tretieho podujatia veľkej štvorky bude staronovou slovenskou jednotkou, keď predstihne Magdaléna Rybáriková, ktorá v pozícii obhajkyne vlaňajšieho semifinále vypadla hneď v 1. kole s Rumunkou Soranou Cirsteovou. Ostapenková hneď v úvodnom geme prelomila podanie Cibulkovej. Slovenka v ďalších minútach otočila na 3:1, no Lotyška následne vyrovnala na 3:3 a v koncovke setu slávila vďaka agresívnej hre úspech. Za stavu 5:5 čistou hrou zobrala Cibulkovej servis a zisk úvodného dejstva spečatila dvomi esami. Ostapenková hrala s maximálnou dávkou rizika, pri podaní Cibulkovej bol z toho väčšinou víťazný return alebo loptička z rakety Lotyšky skončila v sieti. V druhom dejstve sa Ostapenková vďaka brejku v piatom geme ujala vedenia 3:2 a zápas už dotiahla do úspešného konca. V desiatom geme premenila pri vlastnom podaní hneď prvý mečbal. Ostapenková mala z prvého víťazstva nad Cibulkovou veľkú radosť. "Som spokojná s mojou hrou. Očakávala som ťažký boj a naozaj to bol ťažký boj, o ktorého výsledku rozhodol prvý set. Nezranila som sa, ľad som si vyžiadala, lebo som sa pri servise buchla do stehna a cítila som bolesť. Teším sa na ďalší zápas, v stredu ľahko potrénujem a budem čakať na nasledujúci deň," uviedla Lotyška v prvom pozápasovom interview.


Zotrval v Bundeslige od jej vzniku. Seeler opäť kritizoval Hamburg

Pre súčasnú generáciu je ťažké zostať nohami na zemi, povedala ikona nemeckého klubu.

HAMBURG. Ikona nemeckého futbalového klubu Hamburger SV Uwe Seeler sa opäť raz kriticky vyjadrila na adresu súčasného tímu. V aktuálnom ročníku síce zvíťazil Hamburg dvakrát za sebou, ale z predchádzajúcich troch stretnutí nezískal ani bod. Práve nedávna prehra s Borussiou Dortmund prinútila akcionára Klausa-Michaela Kühneho k tomu, aby nateraz prestal s finančnou podporou klubu. "Pre súčasnú generáciu je ťažké zostať nohami na zemi," povedal 80-ročný Seeler. Podľa bývalého nemeckého reprezentanta je tiež problémom preplácanie hráčov. "Peňažná hodnota mnohých futbalistov nie je správna. Kľúčom k úspechu je správna rovnováha v rámci tímu. Myslím si, že v Hamburgu nie je správna," citovala agentúra DPA Seelera. Klub z prístavného mesta sa už dlhšie obdobie trápi, v predchádzajúcich sezónach sa len tesne vyhol zostupu do nižšej súťaže. Hamburg tak je do dnešného dňa jediný zo zakladajúcich klubov, ktorý zotrval v Bundeslige od jej vzniku v roku 1963 až doteraz.


Spojenci postupujú na Rakku, obsadili kľúčové mesto

Sýrske demokratické sily podporujú aj USA.

DAMASK, RAKKA. Agentúra DPA s odvolaním sa na Sýrske pozorovateľské centrum pre ľudské práva (SOHR) informovala o postupe Američanmi podporovaných Sýrskych demokratických síl (SDF). Tie v piatok západne od Rakky obsadili kľúčové mesto Mansúra a neďalekú dedinu. Takisto dostali pod kontrolu priehradu ležiacu západne od Rakky. Jednotky SDF sa momentálne nachádzajú dva kilometre východne a tri kilometre severne od Rakky, ktoré je hlavným mestom kalifátu vyhláseného islamistami v roku 2014 po obsadení častí územia Sýrie a Iraku. Bojovníci SDF sa približujú k Rakke z viacerých strán a od novembra, keď začali svoju operáciu nazvanú Hnev Eufratu, už obsadili desiatky okolitých miest a dedín. Cieľom je obkľúčiť a dobyť Rakku. Džihádisti IS však majú stále otvorenú cestu smerom na juh, aj keď medzinárodná koalícia na čele s USA zničila mosty cez rieku Eufrat, ktorá preteká popri meste z tejto svetovej strany.


V Quebecu zabíjali moslimov, nenávisť podporujú aj populisti

Brexit, vyjadrenia Donalda Trumpa aj útoky v Európe zvýšili nenávistné prejavy voči moslimom.

QUEBEC, BRATISLAVA. Keď sa muž v júni počas ramadánu domodlil v mešite v kanadskom Quebecu, pri odchode zbadal pri dverách balíček, ktorý vyzeral ako darček aj s blahoželaním. Na karte bolo napísané Bonne appétit, dobrú chuť. Na obrázku však bolo prasa a aj vo vnútri balíčka bola odrezaná prasacia hlava. V nedeľu večer miestneho času v tej istej mešite najmenej dvaja útočníci zastrelili počas modlitieb šesť ľudí. Oboch polícia zadržala a motív útoku nie je známy. Podľa jedného zo svedkov útočník kričal "Allahu Akbar". Nielen v Kanade, ale aj v Európe a Spojených štátoch v poslednom roku výrazne stúpol počet nenávistných útokov namierených proti moslimom. V USA sa dokonca vyšplhal na úroveň útokov po 11. septembri 2001. Mnohí odborníci nevinia len islamský terorizmus, ale aj populizmus politikov. Egypťanka Marwa Khalifová sa v Londýne s nenávistným útokom prvýkrát stretla tento rok v metre. „Muž idúci oproti ma prudko udrel do nohy, takmer som padla. Keď som sa naňho pozrela, smial sa a povedal: preč s tvojou šatkou,“ tvrdí pre server Westminster World. Rasovo motivované útoky v Británii narástli do septembra podľa polície oproti roku 2015 o 58 percent, najviac ich bolo bezprostredne po referende o brexite. Najviac ľudia útočili práve na moslimov a Východoeurópanov. Počet nenávistných prejavov voči moslimom sa podľa monitorovacej organizácie Tell MAMA zvýšil už predtým o vyše tristo percent – v roku 2015 došlo k 437 prípadom, rok predtým bolo nenávistných útokov 146. Kým v Británii nahrávala xenofóbnym útokom najmä kampaň nacionalistov pred referendom, v Nemecku či vo Francúzsku rástli nenávistné činy voči moslimom najmä po teroristických útokoch v Paríži, Bruseli či Berlíne a aj pre narastajúci počet utečencov v krajinách. V septembri útočníci odpálili nálož v mešite v Drážďanoch, horeli aj viaceré azylové centrá. Krátko pred Vianocami zas strelec vo švajčiarskom Zürichu postrelil v mešite troch ľudí. Keď v Spojených štátoch v novembri zvíťazil vo voľbách Donald Trump, práve moslimovia sa báli viacerých obmedzení. Kým však nový prezident stihol podpísať zákony obmedzujúce víza pre ľudí z viacerých prevažne moslimských krajín, bezprostredne po voľbách narástli verbálne aj fyzické útoky. Viacero žien sa stretlo so strhávaním šatiek aj nenávistnými pokrikmi Trumpových podporovateľov. „Mali sme veľký strach, keďže sme počas kampane sledovali Trumpovu protimoslimskú rétoriku. Nie je to nič nové, nové však je to, kam až to zašlo. To je šokujúce,“ hovorí pre denník Independent hovorca washingtonskej Rady pre americko-islamské vzťahy. Pár hodín po tom, čo Trump vyhlásil obmedzenia pre moslimské krajiny, zhorela v Texase mešita. Napriek predchádzajúcim útokom na mešitu však riaditeľ modlitebne nechce špekulovať, či išlo o úmyselný čin podpaľača. Aj podľa správy FBI minulý rok narástol počet útokov proti americkým moslimom o 67 percent oproti roku 2014. „Vidíme, že stereotypy a hanlivé vyhlásenia sa stali súčasťou politického diskurzu,“ tvrdí pre New York Times Brian Levin z Centra pre štúdium nenávisti a extrémizmu v San Bernardine. Útoky na moslimov podľa neho narastali práve po nenávistných prejavoch Donalda Trumpa. Engy Abdelkaderová, odborníčka na terorizmus z Georgetown University tvrdí, že aj v Európe sa útoky množia najmä po predchádzajúcich incidentoch, do ktorých boli zapojení moslimovia. "Protimoslimské násilie však ukazuje niečo viac ako len nespokojnosť s politickou, ekonomickou či sociálnou situáciou," hovorí pre portál Pennsylvánskej univerzity. "Ukazujú skôr narastajúcu nenávisť voči moslimom ako ľuďom,"dodáva.


Trumpova manželka pracovala v USA pred získaním pracovného víza

Manželka republikánskeho kandidáta si modelingom nelegálne zarobila vyše 20-tisíc dolárov.

WASHINGTON. Manželka republikánskeho prezidentského kandidáta Donalda Trumpa, ktorý v kampani tvrdo útočí na nelegálnych imigrantov, pracovala v Spojených štátoch ešte pred získaním pracovného povolenia. Po svojom príchode zo Slovinska získala Melania Trumpová ešte pod svojím dievčenským menom desiatku kontraktov ako modelka v čase, keď bola v USA ako turistka. Uviedla to v sobotu agentúra AP, ktorá má k dispozícii jej dve desiatky rokov staré zmluvy. Trumpová prišla z Európy za oceán v auguste 1996 s návštevníckym vízom, neumožňujúcim získať platenú prácu. Pracovné vízum dostala až v polovici októbra. Už predtým však bola v desiatich prípadoch zaplatená za modeling napríklad pre časopis či pre obchodný dom. Celkovo si tým zarobila vyše 20-tisíc dolárov. Hovorkyňa Trumpovej kampane na žiadosť AP o komentár nereagovala. Advokát Michale Wildes, ktorý pomáhal Trumpovej s prisťahovaleckými dokumentmi na otázku agentúry uviedol, že zmluvy nezodpovedajú záznamom, ktoré má k dispozícii a že ich pravosť nebola overená. Trump urobil z témy imigrácie jeden z ústredných bodov svojej kampane a ohlásil plán vyhostiť z USA nelegálnych prisťahovalcov. Podľa AP nové zistenia s veľkou pravdepodobnosťou neprinútia úrady, aby sa rozhodli odobrať Trumpovej americké občianstvo, ktoré získala v roku 2006, rok po sobáši s newyorským realitným magnátom. Vláda síce môže zbaviť imigrantov nadobudnutého občianstva pokiaľ dôjde k záveru, že porušili pravidlá na jeho získanie. Robí tak ale iba vo výnimočných prípadoch ako terorizmus či vojnové zločiny.


Medzi Bratislavou a Prahou bude premávať nový pár najmodernejších vlakov

Zmeny v cestovnom poriadku pripravili železničiari od 9. júna.

BRATISLAVA. Medzi Bratislavou a Prahou bude premávať nový pár vlakov kategórie railjet. Prvý ranný a zároveň najluxusnejší vlak budú môcť využiť cestujúci na otočku do českej metropoly. Cesta bude trvať necelé štyri hodiny, vlak zastaví v Břeclavi, Brne, Českej Třebovej, Pardubiciach a Kolíne. Ide o jednu z viacerých zmien v cestovnom poriadku, ktoré pripravila Železničná spoločnosť Slovensko (ZSSK) od 9. júna.Vlak railjet Metropolitan Slovenská strela bude mať plánovaný odchod z Hlavnej stanice v Bratislave o 5:10 a príchod na Hlavní nádraží v Prahe o 9:07. Z hlavného mesta Česka bude spoj odchádzať o 19:50 a do metropoly Slovenska príde o 23:43. V najmodernejších modeloch vlakov Siemens Comfort Viaggio budú veľkopriestorové vozne alebo oddiely, vozeň na prepravu imobilných cestujúcich, vozeň alebo oddiel pre cestujúcich s deťmi do desať rokov, tichá zóna, rozšírená preprava batožín s povinnou rezerváciou, ako aj miesta pre bicykel či wi-fi. K najdôležitejším zmenám podľa národného vlakového dopravcu patrí nový spôsob vedenia vlakov do Pezinka - vo Svätom Jure a v bratislavskej Rači budú v pracovných dňoch zastavovať tri nové vlaky, vďaka čomu popoludní na týchto zastávkach budú vlaky zastavovať každých dvadsať minút. "ZSSK na žiadosť cestujúcich z východného Slovenska obnovila po šiestich rokoch osobnú vlakovú dopravu z Bánoviec nad Ondavou do Veľkých Kapušian. Naposledy sa medzi týmito dvomi miestami jazdilo v roku 2012. Celkovo štyri páry osobných vlakov tu budú premávať počas pracovných dní a zabezpečia pohodlný spôsob dopravy pre školákov, študentov aj pracujúcich," informoval agentúru SITA hovorca ZSSK Tomáš Kováč v tlačovej správe.Po zrekonštruovanej prvorepublikovej trati štandardného (európskeho) rozchodu sa do západoukrajinského Mukačeva po prvýkrát odvezú i cestujúci z Košíc. Na rozdiel od súčasného spojenia do hlavného mesta Ukrajiny Kyjeva nebude potrebné v pohraničnom Čope dve až tri hodiny čakať na previazanie podvozku zo štandardného na širokorozchodný. "Trať má veľký potenciál pre ukrajinských cestujúcich, ktorí pracujú v západnej Európe, ako aj pre turistov objavujúcich zakarpatský región," uviedol Kováč s tým, že vlaky majú ideálne nadväzujúce prípoje na rýchliky do Bratislavy a Prahy. Novinkou je tiež vlak, ktorý bude počas letnej sezóny jazdiť zo stanice Poprad - Tatry do poľského mesta Muszyna. Ten bude slúžiť najmä turistom smerujúcim do Tatier, do kúpeľného mestečka Krynica Zdrój alebo do a z Krakova, druhého najväčšieho poľského mesta s bohatou históriou. ZSSK bude zmeny cestovného poriadku a nové vlakové spojenia komunikovať aj samostatnou reklamnou kampaňou.


Trump odsúdil streľby, na útok v El Pase reaguje aj Mexiko

Útočníka z El Pasa obvinili z vraždy, hrozí mu trest smrti.

WASHINGTON. Za "naozaj vážne duševne chorých" označil v nedeľu americký prezident Donald Trump oboch mužov, ktorí v mestách El Paso a Dayton zastrelili 29 ľudí.  Oba prípady odsúdil a uviedol, že "nenávisť nemá v našej krajine miesto". Trump novinárom pred návratom z Morristownu v štáte New Jersey do Washingtonu ďalej podľa agentúry AP povedal, že problém so streľbami s množstvom obetí sa vlečie "už roky" a jeho vláda sa oň "postará". Avizoval, že hovoril s ministrom spravodlivosti Williamom Barrom, riaditeľom Federálneho úradu pre vyšetrovanie (FBI) a členmi Kongresu o tom, čo je možné urobiť, aby sa zabránilo tomuto druhu násilia. Trump tiež ocenil rýchly zásah bezpečnostných zložiek v oboch mestách, ktorý zabránil ešte väčšiemu počtu obetí. "V El Pase boli pripravení, boli tam rýchlo," povedal prezident. "A v Daytone (boli na mieste) za necelú minútu. Len pomyslite na to, čo mohol (strelec) spôsobiť za necelú minútu a policajti konali a zabili ho ... Bolo to hrozné, ale mohlo to byť oveľa horšie." S ďalším vyhlásením k obom prípadom streľby chce Trump vystúpiť v pondelok. Mexický minister zahraničných vecí označil streľbu v El Pase za teroristický čin proti Mexičanom v USA. Ak to bude potrebné, Mexiko požiada o vydanie osoby, ktorá má streľbu na svedomí, dodal podľa agentúry Reuters minister Marcelo Ebrard. Pri streľbách v El Pase a v Daytone dvaja útočníci zavraždili či zranili desiatky ľudí. Kým v Daytone polícia páchateľa zabila na mieste, strelca z El Pasa zadržali a hrozí mu trest smrti. "Mexiko tú osobu považuje za teroristu," uviedol šéf mexickej diplomacie na adresu strelca z El Pasa. Minister v tejto súvislosti Spojené štáty vyzval, aby voči "zločinom z nenávisti zaujali jasnú pozíciu". Mexiko bude podľa neho od USA žiadať informácie okrem iného o tom, ako sa strelec dostal k svojej zbrani. Mexičanov tiež zaujíma, či o tom americké úrady vedeli. Mexický prezident Andrés Manuel López Obrador uviedol, že udalosti v Texase utvrdili jeho presvedčenie, že "sociálnym problémom sa nedá čeliť použitím sily a podnecovaním k nenávisti". Pri streľbe v nákupnom centre Walmart v El Pase v štáte Texas zabil 21-ročný Patrick Crusius, ktorého polícia zadržala, 20 ľudí a 26 utrpelo zranenia. Sedem obetí bolo z Mexika. Prokuratúra streľbu vyšetruje ako prípad vnútroštátneho terorizmu. Crusius už oficiálne obvinili z vraždy a hrozí mu tak trest smrti. Na tlačovej konferencii to podľa agentúry AFP oznámil hovorca miestnej polície Robert Gomez. Vyšetrovatelia sa zaoberajú aj "manifestom", ktorý strelec údajne napísal a v ktorom vyjadruje svoju nenávisť voči "hispánskej invázii" do mesta El Paso. Páchateľ sa v ňom tiež pochvalne vyjadruje o nedávnych masakrách v dvoch novozélandských mešitách.. Len trinásť hodín po masakri v El Pase zastrelil útočník v Daytone v štáte Ohio deväť ľudí a 27 zranil. Podľa starostky Daytonu Nan Whaleyovej policajti, ktorí v tom čase v okolí hliadkovali, zastrelili útočníka v priebehu jednej minúty, odkedy začal strieľať. Páchateľom je podľa amerických médií 24-ročný beloch Connor Betts. Kým bol zlikvidovaný, stačil pred barom v štvrti Oregon vystreliť najmenej 100 rán, pričom za necelých 30 sekúnd zabil osem ľudí vrátane svojej sestry. Podľa neziskovej organizácie Gun Violence Archive (GVA), monitorujúcej prípady použitia strelnej zbrane v USA, boli nedeľňajšie incidenty 250. a 251. masovou streľbou v tomto roku. GVA definuje masovú streľbu ako incident, pri ktorom sú zranení alebo zabití najmenej štyria ľudia.


Za sexuálnym zneužívaním boli zamestnanci, polícia preverí aj riaditeľa

Dvaja zamestnanci resocializačného zariadenia sexuálne zneužívali šesť dievčat. O treťom zamestnancovi chce ďalšia matka vypovedať.

BRATISLAVA. Ani päť dní po prevalení kauzy zneužívania maloletej Natálie v resocializačnom zariadení Čistý deň v Galante nie sú jasné všetky okolnosti, ako k prípadu prišlo a ktoré inštitúcie v jeho riešení pochybili. Maloletú Natáliu skutočne sexuálne zneužíval zamestnanec zariadenia Čistý deň. Podľa policajného spisu sa k pohlavnému styku s dievčaťom priznal, dokonca v jeho čase vedel, koľko má dievča rokov. Neskôr však v zmenenej výpovedi tvrdil, že k sexuálnemu styku prišlo, až keď Natália prekročila 15 rokov.  "Malo to byť na rozlúčku pred odchodom," povedal podozrivý podľa policajného spisu. K sexu podľa jeho zmenenej výpovede došlo vo februári 2015, keď už nebol zamestnancom zariadenia. Polícia preto pôvodné oznámenie uzavrela s tým, že skutok sa nestal, keďže k pohlavnému styku zamestnanca s maloletou neprišlo.  "Sexuálneho zneužívania sa dopúšťa osoba, ktorá  vykoná súlož s osobou mladšou ako 15 rokov," vysvetľuje Mariana Kováčová z centra Slniečko pre týrané deti. O znásilnení sa hovorí podľa nej v prípade, ak niekto násilím alebo hrozbou bezprostredného násilia donúti ženu k súloži.  Prípadov sexuálneho zneužitia maloletých dievčat bolo podľa výpovedí rodičov viac.  O prípade klamal aj šéf centra Peter Tománek, ktorý v pondelok tvrdil, že Natália mala sexuálny styk s klientom.  Dnes však je už jasné, že ani jeden z nich nehovoril pravdu. Policajný prezident Tibor Gašpar informoval, že v čase pohlavného styku bol podozrivý skutočne zamestnancom zariadenia. Pracoval v ňom ako kuchár.  Zariadenie už preto vyšetruje špeciálny policajný tím. Opäť sa prehodnocuje pôvodné trestné oznámenie a stíhanie hrozí aj riaditeľovi Tománekovi, ktorý o sexuálnom styku vedel, ale neoznámil to. Matka umiestnila 14-ročnú Natáliu v resocializačnom zariadení v Galante na odporúčanie sociálnej pracovníčky po neúspešnej ambulantnej liečbe v Centre pre liečbu drogových závislostí v Bratislave. Do centra nastúpila na základe rozhodnutia súdu koncom septembra 2014. O tri mesiace neskôr cez vianočné sviatky povedala matke o pohlavnom zneužití. Zamestnanca jej predstavili ako pomocného terapeuta.  Zamestnanec podľa policajného spisu vypovedal, že do centra prišiel ako klient a neskôr sa z neho stal pomocný terapeut. So zariadením uzavrel zmluvu na dohodu a za vykonanú prácu dostával 200 eur mesačne, stravu a ubytovanie. Znalosť o Natáliinom veku mal, lebo všetci v komunite sa na začiatku predstavovali.  "V resocializačných zariadeniach či v liečebňach pre drogovo závislých sa stáva, že vyliečení klienti tam zostávajú pracovať ako pomocní terapeuti. Ide však o neoficiálny, slangový termín," vysvetľuje Ivan Leitman z občianskeho združenia Náruč. Takíto terapeuti by však podľa neho mali prejsť preškolením. U klientov zvyknú mať väčšiu autoritu, lebo o nich vedia, že prešli podobnými skúsenosťami.  Matka Natálie síce niekoľko mesiacov vedela o jej zneužívaní, no v marci 2015 podpísala rozhodnutie o výchovnom opatrení a dcéra opätovne išla do zariadenia na 18 mesiacov.  Blahová hovorí, že Tománek ju uprosil, aby o prípade nehovorila. "Matka s otčimom uvádzajú, že na stretnutí ich riaditeľ s manželkou citovo vydierali. Tvrdili, že manželka má onkologické ochorenie, že budú zodpovední za jej život, že im zavrú zariadenie a nech sa nad nimi zľutujú," povedala poslankyňa.  Neskôr však dcéru zo zariadenia vzala a tá žila u nej takmer rok. Za obdobie od augusta 2015 do júna 2016, keď mala byť v centre, dokladovala jej neprítomnosť potvrdeniami od lekára.  Kováčová z centra Slniečko upozorňuje, že v prípade predbežného alebo výchovného opatrenia vydaného súdom, čo je aj Natáliin prípad, zodpovednosť za maloletú preberá zariadenie, kde je dieťa umiestnené. "A ak sa maloletá zdržuje mimo zaradenia, malo  by to byť so súhlasom zariadenia," vysvetľuje.  Natália do centra putovala späť až v júni tohto roka, keď po hádke s matkou odišla z domu. Matka kontaktovala podľa Blahovej políciu, ktorá ju našla, no kolízna pracovníčka ju poslala späť do Galanty.  Poslankyňa Natália Blahová z SaS, ktorá na prípad zneužívania upozornila na blogu, hovorí, že zneužitých dievčat v centre je zatiaľ šesť. V policajnom spise, ktorý má k dispozícii právny zástupca matky Natálie poslanec Daniel Lipšic, sa spomínajú dvaja zamestnanci, ktorí ich zneužívali. Jeden prípad sa stal aj na chate v okrese Považská Bystrica. Matka jednej z chovankýň podľa Blahovej podala trestné oznámenie, ale polícia prípad ututlala.  Gašpar tvrdí, že tri dievčatá, ktoré mali byť zneužité, vypovedali, že k ničomu nedošlo. Policajné spisy k tomuto aj Natáliinmu prípadu budú preverovať.  Zneužívania sa podľa Blahovej dopúšťal aj tretí zamestnanec. Matka dievčaťa je pripravená o tom vypovedať.  Lipšic povedal, že bývalí zamestnanci sú ochotní vypovedať.  Opozícia informovala, že v roku 2015 bolo do resocializačných zariadení umiestnených 73 detí, z toho 63 percent je v zariadení Čistý deň v Galante. Klienti sú momentálne na pobyte v Chorvátsku a mali by sa vrátiť 19. septembra. Tománek je už späť Slovensku. V pondelok ohlásil, že nasledujúci deň sa vyjadrí ku všetkým obvineniam, no neurobil tak. Tlačovú besedu ohlásilo centrum na stredu.  V centre už medzitým prebehla prvá hĺbková kontrola.   Maloletá Natália do Chorvátska nešla a v súčasnosti sa nachádza v resocializačnom zariadení na strednom Slovensku. Informovala o tom RTVS.    Tento text ste mohli čítať vďaka tomu, že platíte za obsah. Vážime si to.


Šéf Airbusu Tom Enders odíde zo svojej funkcie v apríli 2019

Rada riaditeľov zatiaľ nemá náhradu za odchádzajúceho Endersa.

PARÍŽ. Šéf európskeho leteckého a zbrojárskeho koncernu Airbus SE Tom Enders opustí svoj post v apríli 2019. V piatok to uviedla firma vo svojom tlačovom vyhlásení. Enders (59) informoval radu riaditeľov Airbusu, že po vypršaní aktuálneho funkčného obdobia, ktoré sa skončí valným zhromaždením akcionárov v apríli 2019, už nechce kandidovať na post výkonného riaditeľa koncernu. "Je privilégiom slúžiť tejto skvelej spoločnosti. K tomu patrí aj zodpovednosť postarať sa o plynulé prevzatie následníkom, keď príde čas," uviedol podľa vyhlásenia Enders. "Pre obdobie po roku 2020 postrehujeme čerstvé sily." Dvojkou koncernu je Francúz Fabrice Brégier (59), ktorý odchádza z postu dôležitej divízie dopravných lietadiel vo februári 2018. Jeho nástupcom sa stane terajší šéf divízie helikoptér Guillaume Faury (49), o čom vo štvrtok (14. 12.) rozhodla správna rada koncernu. Airbus uviedol, že počas roka 2018 bude rada riaditeľov uvažovať o interných aj externých kandidátoch, ktorí by mohli vo funkcii výkonného riaditeľa koncernu nahradiť Endersa.


Réunion ponúka atraktívne sopečné divadlo

Stále aktívna sopka Piton de la Fournaise na Réunione každý rok pritiahne 400-tisíc turistov.

Piton de la Fournaise je jedna z najaktívnejších a zároveň vedcami aj najlepšie sledovaných sopiek na svete. Medzi rokmi 2011 až 2014 spala. V tomto roku sa už dvakrát prebudila k životu, naposledy v nedeľu ráno 11. septembra. Erupcia sa prejavovala silným hučaním a fontánami žeravej lávy striekajúcimi až do výšky 30 metrov. Sopečná aktivita pokračuje, ale prejavuje sa už len vytekaním lávy zo skalných puklín v sopečnej kaldere. Lovcom atraktívnych záberov vďaka dronom podarilo urobiť atraktívne videá. Ostrov Réunion v Indickom oceáne je francúzsky zámorský región medzi Madagaskarom a Mauríciom, tvoria ho dva sopečné masívy. Asi 60 percent územia zaberá vyhasnutý Piton des Neiges 3 070 m.n.m), južnejších asi 40 percent tvorí masív stále aktívnej sopky Piton de la Fournaise. Jeho vrchol čnie do výšky 2 632 metrov nad morom. Od sedemnásteho storočia bolo zaznamenaných vyše 150 erupcií. Aktivitu sopky sleduje od roku 1978 vulkanické observatórium v rámci Parížskeho geofyzikálneho inštitútu. Oblasť hlavnej kaldery Piton de la Fournaise a Enclos Fouque sú neobývané, ale prístupné pre turistov. Vedie sem niekoľko turistických trás, ktoré každoročne využije asi 400.000 návštevníkov. Obľúbené sú aj výlety vrtuľníkom. Odborníci však pripomínajú, že erupcie sa nedajú vopred predvídať. Každý, kto sem ide, musí byť pripravený a dobre vybavený aj na náhle zmeny. Niekedy sa stáva, že po prerušení ciest a chodníkov pre verejnosť, sa turisti na niekoľko hodín môžu ocitnúť odrezaní od okolia.


Britská vláda pokračuje v rokovaniach s labouristami

Britská vláda sa snaží nájsť východisko v otázke brexitu.

LONDÝN, PARÍŽ. Britský minister kultúry Jeremy Wright informoval, že v snahe nájsť východisko v otázke odchodu Británie z Únie bude britská vláda v pondelok pokračovať v rokovaniach s opozičnými labouristami. Informovala o tom v pondelok agentúra Reuters. Wright uviedol, že plne podporuje názor premiérky Theresy Mayovej, že je nutné nájsť východisko zo súčasnej situácie. "Teraz musíme hovoriť o tom, čo by mohlo fungovať," povedal Wright pre spravodajskú spoločnosť BBC. "Na to sú tieto rozhovory" s labouristami, dodal a vyjadril nádej, že sa v nich podarí dospieť k "rozumnému záveru". Podľa BBC by premiérka Mayová v snahe získať podporu Labouristickej strany mohla na rokovania prísť s ponukou, že Británia po svojom odchode z EÚ zostane v stálej colnej únii s európskym spoločenstvom. BBC konštatovala, že ak by Mayová túto ponuku skutočne predložila, bol by to z jej strany významný posun, pretože doteraz túto možnosť dôsledne vylučovala. Na druhej strane to bol jeden z návrhov na riešenie situácie obhajovaných Labouristickou stranou, ktorá počas víkendu vyjadrila sklamanie, že vládny tábor na rokovaniach nepreukázal dostatočnú pružnosť. Komisár Únie pre hospodárske a finančné záležitosti, dane a clá Pierre Moscovici v pondelok v rozhovore pre spravodajský portál France Info vyhlásil, že on osobne je "presvedčený", že Británia tento piatok (12. apríla) nevystúpi z Únie bez dohody. Následne spresnil, že dúfa, že nedôjde k zmluvne neriadenému odchodu. Dodal, že možnosť "bez dohody by bola skutočne najhorším spomedzi riešení", ktoré si "neželá ani európska a ani britská strana". Británia by mala odísť z Únie v piatok 12. apríla, ak Mayová nezíska súhlas s ďalším odkladom termínu tzv. brexitu od zvyšných členov Únie, ktorí už súhlasili s jeho odložením z pôvodného termínu 29. marca. Mayová momentálne žiada o odklad na 30. júna - v nádeji, že dosiahne s labouristami kompromis a presadí v parlamente dohodu v najbližších týždňoch.


Na vojakov pri Paríži útočil francúzsky Alžírčan

PARÍŽ. Podozrivý zo stredajšieho útoku na vojakov pri Paríži je 37-ročný Alžírčan legálne žijúci vo Francúzsku. Hamou Benlatreche bol známy francúzskej polícii v súvislosti s menšími trestnými činmi, ale nikdy ho neodsúdili, uviedol policajný zdroj pre agentúra AP. Neželal si byť menovaný, keďže vyšetrovanie stále prebieha. Francúzske médiá, ktoré informovali o rovnakom mene, uviedli, že žil v meste Bezons na severozápade metropolitnej oblasti Paríža, kde polícia v stredu večer prehľadávala budovu. Podozrivý vrazil v stredu do skupiny vojakov a šesť z nich zranil. Polícia ho zatkla, keď unikal na diaľnici a po prestrelke ho museli hospitalizovať so strelnými poraneniami.


Ľudia začínajú byť pri úveroch opatrní, a to aj napriek poklesu úrokov

Slabšie ekonomické vyhliadky, ako aj opatrenia NBS v oblasti úverov sa pomaly začínajú prejavovať.

BRATISLAVA. Slabšie ekonomické vyhliadky, ako aj opatrenia Národnej banky Slovenska (NBS) v oblasti úverov sa pomaly začínajú prejavovať. Ľudia sú podľa analytikov opatrnejší, čo spôsobuje pokles záujmu o úvery. A to aj napriek tomu, že viaceré banky prišli s letnými akciami a znížili sadzby. Podľa údajov NBS úvery súkromnému sektoru vzrástli v júni tohto roka medzimesačne o 0,4 %. Medziročná dynamika sa znížila o 0,9 percentuálneho bodu (p. b.) na 7,1 %. Do súkromného sektora spadajú všetky sektory okrem vlády, teda nefinančné spoločnosti, domácnosti vrátane živnostníkov, neziskové inštitúcie, ale aj poisťovne a penzijné fondy. Medziročný rast úverov len v prípade domácností sa v druhom štvrťroku spomalil na 9,1 %, pričom ešte v prvom kvartáli bol rast 10,2 %. Opatrné sú aj firmy, keď medziročný rast úverov podnikom spomalil v druhom štvrťroku na 5,2 %, zatiaľ čo v prvom štvrťroku rástli 8,3 % tempom. "Dopyt domácností po úveroch sa ochladzuje, k čomu prispievajú makroprudenciálne opatrenia a slabší sentiment. Banky sa snažia pozdvihnúť záujem domácností o úvery znížením úrokových sadzieb, najmä zo spotrebiteľských úverov. Napriek tomu sa v júni stav úverov na spotrebu zvýšil len o sedem miliónov eur," konštatujú analytici NBS. Nepatrne klesli aj úrokové sadzby z úverov na nehnuteľnosti, čo by však podľa analytikov NBS nemalo mať výrazný vplyv na zvýšenie objemu poskytnutých úverov. Podľa údajov portálu Finančná hitparáda išli s úrokmi nadol počas tohto leta štyri banky. "Nedochádza však k znižovaniu sadzieb plošne na všetky fixácie, ale skôr sa banky zameriavajú na jednu alebo dve fixácie. Dá sa samozrejme očakávať, že sa pridajú aj menšie banky, ktoré nemajú také rozpočty na svoj marketing a často ich jedinou konkurenčnou výhodou sú práve lepšie úrokové sadzby," priblížil analytik portálu Martin Švidroň. Aj podľa jeho slov sa regulačné opatrenia NBS začínajú v praxi pomaly prejavovať zmiernením tempa rastu úverov klientov. "Navyše, Európska centrálna banka vyslala signál, že k zvyšovaniu úrokov nepríde tak skoro, ako sa predpokladalo ešte pred pár mesiacmi. Na klientov tak bude menší tlak získať historicky najnižšie úrokové sadzby na hypotekárnych úveroch. Navyše medializované správy o spomaľovaní ekonomík, dokonca o prepúšťaní zamestnancov v niektorých odvetviach môže mať vplyv na väčšiu opatrnosť klientov pri kúpe nehnuteľností za aktuálne historicky najvyššie ceny," očakáva Švidroň. Národná banka dlhodobo upozorňuje na rekordnú zadlženosť slovenských domácností. Prijala viaceré opatrenia. Medzi poslednými bolo zavedenie stropu na celkový objem dlhov v pomere k ročnému príjmu, ide o tzv. DTI, ktorý začal platiť od 1. augusta 2018. Ešte predtým pristúpila napríklad aj k obmedzeniu 100-percentných hypoték, pričom sa ukazovateľ LTV postupne znižoval. Ďalším opatrením bolo zavedenie DSTI, teda maximálnej sumy všetkých splátok v pomere k príjmom. "Klienti, ktorí už dnes nejaký úver splácajú a chceli by ďalší, majú najväčší problém získať nový úver v požadovanej výške. Obmedzuje ich úverový strop vo výške 8-násobku ročného príjmu klienta, od ktorého sa navyše odpočítavajú existujúce úvery," priblížila situáciu niektorých klientov riaditeľka pre úvery spoločnosti FinGO.sk Eva Šablová. Tiež očakáva, že k spomaleniu tempa rastu úverov určite dôjde. "Zatiaľ však veľký podiel poskytovaných úverov tvoria refinančné úvery, ktoré nespadajú pod reguláciu NBS. Preto spomalenie tempa rastu nie je ešte také citeľné, ako možno očakávať v budúcnosti," dodala Šablová.